PARSORION NI AMA NI BENGET 1 – TanoBatak\nPARSORION NI AMA NI BENGET 1\nNapadot do Ama ni Benget mangula siulaonna jala tung so olo do ibana dililiani angka donganna tu angka na so marbungbung. Di taon do udan dohot Ias ni ari mangula anggiat boi pasikolahon ianakhonna asa unang songon ibana dirohana. Ndang marsikkola ibana ala so adong patupaon ni naturasna pasingkolahon ibana najolo. Sipata manggadis gogo do ibana asa adong hepeng tuboruna dohot anakna si sadasada i. Tung ngalut do di taon napasingkolahon ianakhonna i alai benget do ibana ndang pola dipataridahon tu donganna halojaonna. Ai didok do dibagasan rohana, anakhon i do hamoraon di ahu tung ingkon do singkola satimbotimbona.\nSahat do antang anakna si Benget i marsingkola na timbo jala pintor adong do dapotna karejona na umbuk tu rohana. Songon goarnaa i do ibana benget di ulaonna. Dihilala rohana do loja ni natorasna uju pasingkolahon ibana. Malo do ibana mulaulaon jala malo manubut roha ni donganna. Hatop do ibana dapotan jampalan nalomak huhut godang na marlomo ni roha di ibana.\nDung pungu hepengna ditahi ibana ma naeng mambuat boru laho parsonduk bolonna. Ndang pola maol antong dapotna, ai godang do naboru marsolom roha tu ibana ala ala burju jala godang hepengna. Dibereng ibana boru-boru nauli na lambok pangkulingna jala pangeol ni gontingna songon pangeol ni dengke na mangolu. On ma tahe sininta ni rohakku ai malo ma on manubut rohangku ninna rohana dibagasan. Boru-boru nasininta ni rohana i pe nunga leleng tarpaima rohana anggiat si Henget tungganedolina. Martuptup ma nasida nadua mardongan saripe. Alai dung dipaboa si Benget tu natorasna parbogasonna i, marsak ma ibana, ai boru sileban do hape na naeng parumaenna. Diholsohon tu anakna i: “Boasa ingkon boru sileban disinta roham gabe parsondukmu? Ai holan ho do anakhu, boha ma bahenohu mangangkupi i marsituriak, ai so huboto marhata jau”, ninna Aman ni Benget.\nAlai Dialusi si Benget do amana i : “Ndang pola beha i, niajaran pe muse asa diantusi hatanta dohot paradatanta, jala tabahen pe gabe boru ni tulang”.\n“Dang pola bahenon i boru ni tulangmu asi sipalensem do songon i jala holan lua ni langka, ndang denggan agohonon jambar ni pangintubu jala papindahon tu na asing holan pajagar ulaon niba. Boha ma molo tu ibotom dibahen halak sileban songon i, ndang metmet roham ?”, ninna Ama ni Benget.\nAlai manang boha pe didok ama ni Benget ndang ditangihon si Benget be, ai nunga pir rohana pasaut sangkapna laho mardongan saripe tu tinodo ni rohana i. Gabe hohom ma Ama ni Benget ndang tardoksa manang aha.\nSaut do si Benget marboru sileban na margoar si Monica jala maringanan di Huta Sabungan (Ibukota). Di sada tingki ro ma anak ni tulang ni si Benget masihol tu bagas ni si Benget. Sorta do antong nialap ni si Benget i manghatai, alai dang diantusi hata Batak.\nUju laho martapian anak ni tulang ni si Benget i, disarihon si Monica ma haringkotanna : “Bang, ini handuk kalau abang hendak mandi”.\nAla dibege si Benget hata ni tungganeboruna i dipatingkos ma: “Jangan bilang abang karena itu anak tulang saya. Bila hendak memanggil anak tulang saya katakanlah Ito agar sopan”.\n“Oh begitu kalau bahasa Batak” ninna si Monica di bagasan rohana.\nDung adong sataon si Benget namardongan saripe, masihol ma ama ni Benget naeng mandulo anak dohot parumaenna i, di tahi rohana ma mangebati nasida tu Jakarta. Saut do antong sangkap ni rohana i.\nAla ni angka siholna be, dang tarpodom nasida ala tabo ni na mangkatai saborningi. Manogotna gabe matasari ma ama ni Benget dungo hinorhon ni lojana dipardalanan. Nunga pola lao si Benget manopot ulaonna holan si Monica parumaenna i nama dijabu.\nHudungoi ma tahe simatuanghon asa serapan ninna si Monica dibagasan rohana. Dituktuk ma bilut ni simatuana i huhut didok : “Ito, bangun ito biar serapan dulu ito, nanti setelah serapan ito akan saya antar jalan jalan”. Diingot hata ni si Benget taringot tu anak ni tulangna ingkon ito do didongkon. Tarsonggot ma ama ni Benget mambege hata ni parumaenna i huhut manderse rohana dibagasan, hudok do tahe na uju i unang boru sileban dioli baeon, hape dituntun do rohana, gabe marlea iba. Muruk ma ama ni Benget tu parumaenna i huhut marbete-bete.\nLongang ma si Monica manida simatuana i gabe didok ma muse: “Kenapa marah-marah lto.., kan saya bilang Ito serapan dulu agar saya antar jajan-jalan”.\nLam bobos ama ni Benget mambege hata ni parumaenna i ai ndang diantusi lapatanna, Dung mulak si Benget sian karejona disonggahi ma ibana jala didok ingkon mulak nama ibana. Sai dielek si Benget do nian amana i asa unang pintor mulak, alai sai manggogo do ama ni Benget mandok mulak ibana. Ndang tarjua si Benget be amana i.\nDung sahat Ama ni Benget tu hutana didok ma dibagasan rohana tung na so laho be manopot si Benget ai so tama ripena i mangkuling. Tung Ito dohononna manjou ahu, ninna rohana huhut martutukian. Dirimangi dibagasan rohana halojaonna, marhoihoi laho pasingkolahon si Benget, hape ingkon taononhu ma ndang bolas marsituriak dohot parumaenhu, ninna laos mangandungandung ma ibana : “Ndang si manukmanuk sibontar andora, ndang sitodo turpuk siahut lomo ni roha”.\nNunga marumur 5 taon anak ni si Benget laos so hea dope diida. Las rohana alai dang tardokna manang aha, ai nunga sanga didok di rohana na so tula laho be manopot si Benget dohot parumaenna i. Ro ma surat ni si Benget tu amana asa ro marnida pahompuna i ai sai disungkun ninna didia ompungna. Alai laos didok asa diguruhon amana i hata Indonesia, anggiat boi manghatai dohot pahompuna. Marsak ma ama ni Benget manjaha surat ni anakna i. Bah, naboha do si Benget on hutaon do loja pasingkolahon ibana, hape dung sae ibana hupasingkolahon gabe ahu disuru muse marsingkola.\nAlai ala arga ni pahompu gabe saut do diguruhon ama ni Benget hata Indonesia tu dongan sahutnna na tongon adong namarsingkola di SMP. Sai disungka do antong mangguruhon hata Indonesia i anggiat boi ibana manghatai dohot pahompuna dirohana.\nDung dietong nunga malo ibana marhata Indonesia borhat ma ibana manopot si Benget tu Jakarta. Nunga boi au manghatai tu parumaenhu dohot tu pahompungku ninna rohana dibagasan. Las do rohani si Benget antong dung dung ditahi amana i ro jala dibege baritana nunga jala diboto amana hata Indonesia.\nDidok ma tu tungganeboruna asa ditomu ama ni Henget di stasiun, ai mansai ringkot nuaeng karejonghu, ninna si Benget. Ndang pola be hape maol amanghon manghatai dohot pahompuna dohot parumaenna ninna si Benget dibagas rohana.\n�Mari kesini pahompungku, aku ompungmu”, ninna tu pahompuna i dung disosoi si Monica mandapothon ompungna i. Dung sombu siholna tu pahompuna i jala dipatudu bunga ni rohana, disise ma parumaenna i : “Hai menantuku, sekarang jangan anggap lagi aku orang, sebab kamu pun tidak saya anggap lagi orang”. Sangkapna mandok, hamu parumaenhu saonari unang etong be ahu halak, ai hamu pe ndang huetong be halak. Mamintor tarsonggot ma si Monica mambege hata ni simatuana i huhut menetek iluna. Alai hohom do ibana ndang pola didok manang aha ai dihabiari sotung hansit roha ni simatuana i.\nLongang ama ni Benget ala manetek ilu ni parumaenna i. Bah, so marhasoan ahu. Hubahen hata Indonesia manetek ilu ni parumaenhu, antong pahompungku nama dongananhu manghatai ninna rohana laos dijou ma pahompuna : “Kesinilah kau hai cucuku, agar kakek bercerita”, ninna ama ni Benget, Buruju do pahompuna i mangalusi ompungna. Diuji ma laho patorangkon parmuli ni namboruna tu anak ni Siborongborong na margoar si Tumpak Doloksaribu, na maringanan nuaeng di Dolok Masihol.\n“Bibimu sudah kawin sama putra si Kumbang-kumbang namanya Sumbang Gunungseribu, tetapi tinggal sekarang di Bukit Rindu”.\nSai longang ma pahompuna i umbege hata ni ompungna i, alai sai ditorushon ompungna i do hatana. Dipaboa ma na so lomo rohana marboru sileban si Benget, alai dang simanukmanuk sibontar andora, ndang sitodo turpuk siahut lomo ni roha.\n“Kusangka Bapakmu ini kawin kepada putri Batak dan bisa mengerti bahasa Batak, namun apa boleh buat, tidak si ayam-ayam si putih dada, tidak sesuka hati siambil saja”.\nOktober 8, 2007 tanobatak\n18 respons untuk ‘PARSORION NI AMA NI BENGET 1’\nOmpu Matasopiak berkata:\nGabe mengkel do ahu manjaha ‘parsorion’ ni ama ni Benget on, pintor huadophon ma tu roha ala na ingkon tong do ra marboru sileban ahu, na hutanda di Surabaya on…\nHoras amang Naipospos, tung mansai las do rohangku marnida ‘partungkoan’ muna on, godang ma nian naung huparsiajari sian on, mauliate ma di hamu amang ala sai dilehon hamu do tingki mambahen angka na denggan na uli si songon on\nOktober 8, 2007 at 7:14 pm\nCerita sindiran yang cukup bagus, maaf cerita / turi-turian ini akan saya kopy sebagai bahan tertawaan dikala hati sedang galau dalam menghadapi kehidupan ini.\nOktober 9, 2007 at 6:49 am\nNdang tartaon ahu engkel hu lae , manjaha sarito muna on . tung na malo do hamu padomu-domuhon angka namasai . Ringkot do tutu hita mangarahon angka ianakkon na di jolonta on laho mangkaholongi adat dohot budaya ni BATAK i . Ima marhite pangajarion / manugan nasida asa olo marparsaoran dohot hata BATAK ta na uli i.Horas\nNote :Ala ni angka hinaringkot ni namangalului ngolu on , ndang tarpasiding hita asa unang marsaor dohot suku si leban , jadi ingkon managam do hita molo tung pe ingkon marhasohotan ianakkon tai tu nasida.\nOktober 12, 2007 at 7:04 am\nTung mansai lomo do roha manjaha ganup aha pe nasinurat ni amang on, songon sarito na di ginjang. Alai amang tar songon di Jakarta dohot di luat na asing, tung pe boru hita dioli sasahalak baoa, molo so ditanomhon manang diajarhon natorasna be do sian dakdanak porlu ni hata Batak dohot aturan-aturan panjouon i, songon tu simatua, amangbao, haha doli dohot na asing dope, tong do gabe songon niolini si Benget i.\nAkka boru ni tulangku natubu di Jakarta sontona, manjou akkangna baoa(ripe ni akkangna): si ‘Lae’. Akka anggiku namarpariban (marhahamaranggi simatua i), sude akka Batak Toba do on, tubu di Medan dohot Bandung, manjou simatuana boru: ‘Mami’. Jai molo naeng manukkun ise do dongan ni simatuana boru mulak sian ulaon, inna: “Mam, nanti pulangnya ama siapa?” Molo nipinsang, gabe simatua i do mambela akka helana i. “Dang pola boha i amang, asa jonok. Unang adong batas namarsimatua. Ai dang sarupa be dohot najoloi,” inna do.\nJai amang, nungnga godang akka jolma nuaeng, lumobi na maringanan di kota, tar songon na pamoderen-moderenton. Dang na so diantusi maksud ni sude aturan dohot ruhut-ruhut ni paradaton Batak i, alai dietong do huroha dang adong artini dohot konsekwensi na. Jai unang pola longang be hita molo akka namarbao, marsimatua, marsiummaan dohot marsihaolan. Dang subang be i di akka halak hita nuaeng on. Songon mode manang hasomalan nama i nuaeng, ala dibereng attong akka halak sileban boi jala biasa do songoni.\nOlo ma ra haduan hita on holan goarna do halak Batak, alai parange, pambahenon, pakkataion, dang adong be ubana sian halak sileban. Ahu pe jotjot do mangarimang-rimangi akka naung muba di halak Batak nuaeng; boha ma molo gabe songoni akka ianakhonhu natolu i haduan? Husangahon ma saotik-saotik mangajar-ajari halahi di siganup ari, tarlumobi taringot partondongon, ruhut-ruhut ni paradaton, hata Batak, dohot akka na asing. Maol do bah, amang. Ikkon sabar hian do iba jala leanon roha.\nAi tung mansai biar do ahu molo borukku naduai, manang siakkanganhu baoa i, lak marroha-roha tu akka ibotona sian marga Sipitu Ama manang napatutna dang boli olionna. Ai adong do di Jakarta boru Situmorang muli tu baoa Situmorang (Siringo-ringo). Sude do hami Sipitu Ama mangambati, alai amanta i (attar nabeteng hian do, jala pewaris ni karya-karya Nahum Situmorang)dipaloas do boru nai muli tu ibotona, alana inna nungnga tung mansai bagas holong ni nasida nadua, jala zaman pe nungnga modern. Nian dang dibahen be ulaon adat, holan resepsi ma dung sidung sian gareja; ai aha adationna alana nungnga disursari adat i? Dibursikhon halak mada! Holan akka lanok ma ra namangadopi pesta i.\nMolo nirimang-rimangan, on ma ra hinorhon hasalaan ni akka natua-tua. Dang sian na metmet ditanomhon akka partuturon dohot akka tokka ni halak Batak. Palias ma bah, sai dao ma parmaraan, unang masa be sisongoni di hami Sipitu Ama manang di halak hita napatutna dang boi marsiolian. Horas ma di hita sude.\nOktober 13, 2007 at 5:01 am\nLaris Naibaho berkata:\nWeheeh. Amang tabo nai sarita i, ate. Ai on majolo, minta tolong ma au tu panurat bahasa Batak ni, “Bodat boru-boru, manjangkit sian sada bagot namarhalto, tu bagot na marhalto nasada nari”.\nAmangtuakku mandok songon on “Bedat beru-beru memenjat bregat ke bregat yang satunya.” Toho doi?\nOktober 13, 2007 at 6:27 am\n@ Ompu Matasopiak & R, Samosir\nAsal ma unang songon si Benget i lae gabe dipaksa na dihuta marsiajar bahasa Indonesia 😉\n@ Pahala Panjaitan\nUnang gabe sai mengkel sandiri tulang annon gabe asing hata ni halak 😀\nOlo ma muse gabe bahan penelitian halak batak di angka ugari naung bolong ala ni team ni rohana be.\n@ Laris Naibaho\nOlo do toho i lae, ai ise huroha mandok sala i 😀\nDipardalanan do nuaeng amanta Bonar Siahaan mandulo angka ianakkonna. Jumolo ma sian Riau dungi tu Jogya. Pandok ni nasida saat tu bulan Desember, mungkin martaonbaru di Jogya.\nAngka dongan na di Jogya boi do marpartungkoan hamu dohot nasida, pasombu sihol dohot manungguli angka kebudayaanta.\nOktober 14, 2007 at 6:07 am\nMolo ni jaha do turi turian ni Tulang on, on ma hape umbahen na sai dijujui angka natua tua tu gellengna, asa unang marboru si leban nasida.\nMolo pe dang tarjua marboru si leban, sai jolo diajari manian na ni alapna, asa unang gabe gaor.\nApala toho do nanidok mana i, sian na metmet ajaran do angka dakdanak i, asa unang didok nasida, “Gue Bangga jadi Orang Batak” hape dang boi dipatorang nasida, songon dia do ulaning halak Batak i. Dang holan ala na adong margana.\nOktober 14, 2007 at 5:21 pm\nsahat, m, ngln berkata:\n“Ito, bangun ito biar serapan dulu ito, nanti setelah serapan ito akan saya antar jalan jalan”, “hudok do tahe na uju i unang boru sileban dioli baeon, hape dituntun do rohana, gabe marlea iba”, dagaaa..Hahahaha, nga maup be.\nLussu nai puang serita muna on, amang Siahaan.\nGabe ni ingot ompungku nahinan, sodiboto marbasa indonesia..hehehehe. Mauliate, sai horas ma.\ncalon hela muna 😀\nDesember 6, 2007 at 6:10 pm\nMolo naeng hela nami do hamu,sotung songon pariban ni amanta Suhunan Situmorang i boru niba i,jala hamu pe sotung didok hamu tu nanaeng simatuamu boru “mam siapa kawannya pulang” 😀\nSemoga calon hela yang…. 😀 😀\nDesember 14, 2007 at 3:29 am\njhonson tampubolon berkata:\nhoeras ma di hita sude bangso batak na adong di bona pasogit on.\nSalam kenal buat tulang pemilik blog\nMauliate ma tulang, ala gabe tarbukka pikkiran ni hami akka panganto.\n*** Horas be ma hita sude\nDesember 17, 2007 at 11:06 am\nEdison Tampubolon berkata:\nMinta ijin agar cerita ini diceritakan kembali diseluruh arisan halak hita….!!!!\nMemang luar biasa imajinasi lae yang punya cerita ini. Horas.\nFebruari 12, 2008 at 9:26 am\nhahaha…. adong do hape “sikumbang-kumbang”?\namang tahe baah….. 🙂\ngabe lam bangga do iba gabe boru Batak on bah…..\nDung dijaha parumaen dohot hela sarito on pintor sude ma nasida mangajari angka ianakhonna marhata batak,ai dihilala rohana do nadohot nasida hona disarito on. Nasida pe ndang hea be manjou ahu “amang” nunga gabe “among” jala manjou simatuana boru nunga gabe “inong” ndang “inang” be ……………\nJanuari 14, 2009 at 10:46 am\nBenget Nainngolan berkata:\nMansai geog do hape ceritai…..namalo do lae siahaan on manbaen cerita…alai dang mungkin adong terjadi,alana natua tua molo dang diboto mandok paling pake bahasa isyarat do dibaen…ai songonido tong simatuakku sian huta molo mangkatai tu pahompunai….ha…ha…ha…\nMaret 26, 2009 at 11:14 am\nPatar Gultom berkata:\nHoras Tulang……au umakku boru jawa do…diajari bapa do au marhata batak mulai gelleng….alana molo makkatai tu oppung marhata hita do au…..nangpe sala oppungi mandok alai huantusi do aha maksudna…..\nNB: MARPANGIDO JO TULANG BAEN JO CERITA” NAPOSO BULUNG MANGALULUI ROKKAP”\nMaret 26, 2009 at 11:19 am\n@ Benget Nainggolan\nAi goarna ma lae turi-turian, godangan do i holan imajinasi ni panurat.( molo angka naung terjadi do dang turi-turian be goarna).\n@ Patar Gultom\nMolo cerita ni NAPOSO BULUNG MANGALULUI RONGKAP, Amanta Suhunan Situmorang ma manurat hupangido pe tu nasida.\nAlai porlu do pajumpang au dohot si benget on bah 🙂\natik dia adong do pe paribanna .. songon na mantap do pandok na i..\nIto, bangun ito, biar ito sarapan dulu, abis itu nanti ito aku ajak jalan jalan ,,, simatua ma so alang huahuahaua\nAut sura ama ama na so ture amani Benget on .. da seru ma nian carita on ??? gabe margajjang ma hahahahaha\n@ Fernando Hutauruk\nBah…ai lomo do roham naeng marpariban tu si Benget? Adong do nuaeng paribanna naung mabalu jala nunga marumur limapulusia taon….hupasahat pe tu ibana asa marpariban hamu…..kwakakakakak


Sejarah Pertangiangan Pomparan Ni Raja Simangunsong Dohot Panuanon Ni Hariara Parningotan di Lumban Bulbul – Balige, 31 Oktober 1964 - Sonakmalela | Punguan Ompu Raja Sonakmalela\nNajolo di sada luat (huta) di tano Batak na margoar Lumban Simangunsong bagian ni Luat Balige ( irna na gabe kota Balige saonarion), di Kabupaten Toba Samosir, maringan do sada ripe (keluarga), ima Raja SIMANGUNSONG dohot inanta soripada born Naipospos. Mansai sonang do pamgoluon nasida siapari ( hidup dalam keadaan rukun dan damai ). JaIa gabe dohot maduma jala mamora, lumbobi muse dung gabe-gabean inanta soripada, sumoranghon tolu anak dinasida jala digoarima:\nSihahaan (sulung) = RAJA MARDAGUL\nSipaidua (kedua) = RAJA BINDU\nSipaitolu(ketiga) = Tunggul Hajoloan (RAJA PORTIBI)\nMansai las situtu do rohani Amanta Raja SIMANGUNSONG dohot inanta boru NAIPOSPOS, jala mandok mauliat ganupari tu Mulajadi Nabolon songon haporseaon nasida di tingkii, Jala sianon ma sude nagabe marga SIMANGUNSONG. Lam magodang ma anak ni raja (mulai menginjak remaja) jala diajarima nasida mulaulaon tu balian (hauma/ladang), alana molo dihalak Batak ingkon radot do mulaulaon asa gabe jolma na bertanggungjawab sogot dung hot ripe (berkeluarga). Mansai radot do antong nasida mulaulaon, borhat tu balian molo dung binsar mataniari. Jala mulak tu huta molo dung botari, ima anak Raja si RAJA MARDAGUL dohot si RAJA BINDU. Alai anggo anakna siampudan ima si RAJA PORTIBI asing do pangalahona. Sada namalo do ibana jala na bisuk, namalo diangka hata parhata natigor, jala si sungkunon. Ndang 010 ibana laho tu balian mangula dohot hahana na duai. Gabe Raja sitonggoan do ibana molo adong angka na masa diluati dohot nahumaliang na.\nPARSAORAN NI NA MARHAHA – MARANGGI\nAnggo ditingki na jolo molo adong angka na masa di parsalisian manang parbalohan sai Siboto Hata do dijou pature angka parsalisiani ( Palolo Raja). Ala hinamalo ni si RAJA PORTIBI jala parhata tigor do ibana, gabe Raja si Tonggoon ma ibana molo adong na masa, mardomu ala sude angka Parhataan na niulana sai marujung do di bagasan dame dijolo ni kedua belah pihak. Lam tu malano jala bisuk na do si RAJA PORTIBI gabe lam tarbarita tu angka luat na asing. Jadi lam tu godang na do manjou ibana, paturehon angka pasalisihan.\nGabe mangiburu ma hahana na dua i, mardomu molo dung mulak tu jabu si RAJA PORTIBI mansai las situtu do rohani inanta born Naipospos tu anak siampudan hasian ni rohana. Ala ni i dang hea be ibana ditogihon hahana na dua i tu hauma mangula.\nDi sada tingki lulu-lulu ma inanta born Naipospos, alana nunga tolu ari ndang mulak anak siampudan nai tuhuta, disungkun ma hahana nadua i: ” ai tudia laho anggim ? “, jala dialusi nasida: “ndang huboto hami da inong”, ninna mangalusi. ” Na dijou angka huta na asing do I nuaeng pature angka parhataan “.\nAlai marsogotna i, sar ma barita naung marujung ngolu si RAJA PORTIBI di harbangan tu huta i, mate hona bunuh. Gabe tumatangis ma inanta boru ( nasaripei ). Ditingki na jolo ndang adong dope angka polisi dohot angka hamba hukum, gabe ndang tarboto ise do na mamunu si RAJA PORTOBI. Gabe didok angka natoropima, hahana na duai do na mamunu. Hape molo tarajumi di rohanta, tarbarita do RAJA MANGUNSONG na burju maranggi, jala panganju. Ndang mungkin dirohanta, holan Tuhanta do na umboto ise namamunu ibana.\nDungi di laon-laon ni ari ( perjalanan waktu ) hot ripe ma anakni SIMANGUNSONGna dua nai, mangalap bori ni rajai gabe Soripadana :\nRAJA MARDAGUL : 1. Boru Hutajulu\nRAJA BINDU : Boru Gultom\nHURANG DAPOTAN PASU-PASU\nMamomparima anak ni RAJA MARDAGUL dohot RAJA BINDU jala mamungka huta tu Desa Naualu, jala nunga taripar tu angka tano parserahan (perantauan).\nDung masuk tu tano Batak Barita Nauli, na binoan ni angka Missionaris-missionaris, parbarita nauli dohot Dr. Nommensen, dohot angka parbinotoan dohot hapistaran na lobi maju, lumobi panandaion tu Tuhanta pargogo naso hatudosan (Yang Maha Kuasa). Gabe godang do sian pornparan ni RAJA SIMANGUNSONG maninggalhon ugamo Parmalim. Masuk gabe halak Kristen dohot Silorn. Alai adong na hot tong jadi Parmalim. Alai atik pe songoni ianggo pardalan ni angka adat (budaya) nang angka partuturon rnardalan do dohot denggan (rnempertahankan kesatuan dan persatuan) songon tona ni Ornpunta Raja SONAK MALELA, sisada lulu anak sisada lulu hom Nang naung jong jong angka hamajuon alai sai hatinggalan do pornparan ni Raja Simangunsong di hagabeon, hamoraon, hasangapon, tarlumobi di hajolmaon. Sai di gogo do nian mula-ulaon, rnangido pangurupion sian “Amanta Debata” dohot pasu-pasu sian raja ni hula-hula, dipasingkolahondo angka ianakkon na tu singkola na tumimbo. Alai tung so piga do na boi sabat tu Sarjana, nang angka karejo pegawai negerilswasta dohot angka pangkat, suang songoni nang hamoraon sai hatinggalan do sude rnarga Simangunsong rnangihuthon angka anggina pornparan ni Raja Sonakmalela (Marpaung, Napitupulu dohot Pardede).\nAlani i, lulu-luluma rohani angka marga Sirnangunsong, ahado na masa ulaning umbahen songoni hita/ ninna angka natuatuai, sai boboason (gelisah) nasida. Lulu-lulu ma rohani angka marga Simangunsong aha do dosa namanginsombut tu hita ninnanasida.\nDina pajumpang 4 (opat) halak natua tua rnarga Simangunsong, Rabu tanggal 22 April 1964 di Porsea, rnanghatai rna nasida di na laho patupahon ulaon Partangiangan. Ia natua-tua na opat on ima Gr. Mateus, Gr. Poltak, Toga (Aman Timbul) dohot Gr. Zainuddin. Mulai ma mangkatai angka natua-tua, mambahen angka rapot dohot sada keputusan asa bahenon sada PARTANGIANGAN mangido pasu-pasu sian Amanta Debata. Satolop manang mardosni rohama sude marga Simangunsong laho patupahon Partangiangan, na di Bona Pasogit suang songoni nang na di tano parserahan, rnangido tangiang tu Debata, dohot pasu-pasu nang angka hasesaan ni dosa rnengihuthon haporseaon na be. Borhat ma angka na manghobasi ulaon PARTANGIANGAN tu angka luat (huta) inganan ni angka marga Simangunsong. Jala sude marlas ni roha/satolop asa saut patupaon PARTANGIANGAN.


Renungan Jumat Agung, “Diseahon Jesus do hosaNa” (Lukas 23: 44-48) -->\nRenungan Jumat Agung, “Diseahon Jesus do hosaNa” (Lukas 23: 44-48)\n“Diseahon Jesus do hosaNa” (Lukas 23: 44-48)\nGREENBERITA.com || Sian mamungka adong hajolmaon sahattu tingkion, ndang taretong be bahat ni jolma naung monding. Bahat sibonsirina jala marragam tong rumang ni hamamate na. Adong do i di jolo ni angka nasolhot tu nanaeng mondingi, adong do tong ndang di jolo ni manangise; adong na di ida namarnida, adong nang na so marnidasa. Buni sian sihatoropan, buni sian dongan na jolma. Tarlumobi ma di partingkian Pandemi Covid 19 mamungka Feb 2020 i, di naung terinfeksi nuaeng torop halak, 129 juta halak, jala monding 2,8 halak, bortik do tupinggol ta barita taringot tu panghilalaan gok parungkilon niangka dongan ta jolma uju naeng monding nasida, ndang adong keluarga di hambirang na manang di siamun manang di jolona. Monding siala ni sahit Covid 19 i.\nDi partingkian na songon i di sandok portibion, di ari parningotan di ari Hamamateni Jesus Kristus Sipalua Hajolmaon sian dosa dohot hamatean marhite hamamate Nai, dipaandar tuhita diana di bolus Ibana andorang so marujung ngolu di hau pinorsilangi dung mana on linsing linsing dohot pastap pastap sian angka pardosa, halak Rom dohot sian halak Jahudi (ayat 46), jala dia na masa di humaliang naandorang so jala dung marujung ngolu, monding Ibana, napatuduhon iaparmonding ni Jesus on ndang hamamate na so mampanghorhon, alai iahamamate Na on mampanghorhon do tuna marnidasa.\nParjolo ma taida di ana masa di humaliang na andorang so jala dung monding Ibana (ayat 44-45).Dung i taida ma parmate ni Jesus i sandiri. Andorang so monding Jesus Kristus adong dua na masa, na patuduhon ia natarsilang i ndang songon na tarsilang nasomal di Golgatha, alai natarsilang na istimewa do.\nNaparjoloi ma: Mangholom mataniari saleleng tolu jom, i ma pukul 12.00-15.00. Di sulingkiti angka na bisuk do halong angan dianamasa ujui, manangna lunar eclipse, gerhana bulan (i ma uju meret bulan tubayang bayang niportibi on), manang solar eclipse, gerhana matani ari(I ma uju sabagian portibi on di ondingi bulan na mangondingi mataniari ). Alai, dung ditangkasi NASA di map ni angka eclipse naung masa, hira so adong do na masa ujui di Judea. Di Antartica do na masa di partingkian ni hamamate ni Jesus i. Ndang tercatat ni map Eclipse i na masa di Judea i. Ala ni i, gabe tubu ma panangkasion na mandok: “Ulaon ni Debata do na pamasai, na so apala unduk tu uhum alam natinompa na sandiri.” Asa, adong tanda sian Debata na pinamasa na laho mandok diparateatehon Debata Jahowa do na masa i, dohot do ibana manghilala natinaon ni Jesus. Ndang dipasombu Jahowa panaonon ni Jesus i. Mandongani Jesus namanaon i do Ibana. Tanda do itu Jesus najonok do Ibana tu Jesus natongon manaon i.\nNapaduahon, maribak hira hira na di bagas joro, bola dua. Diasuraon ni dok ni halongangan on? Ise mangaribaksa? Tontu ndang jolma. Alai Debata Pargogo Naso hatudosan i do. Taboto do tangkas nasahat tu ujui di tonga tongan i bangso Na Israel, ndang sude ruas na martangiang di bagas joro masuk tu bagian ni bagas joro na holan malim boi namasuk tusi dohot Debata Nabadia i. Ala ni i, marhite namangaribaksa uju manaon di hau pinorsilang anak Na Jesus i di dok Debata ma namarhite panaonon ni Jesus nunga di pabungbung parsaoran dohot Debata Nabadia i, ai nunga disesa panaonon ni Jesus i dosa ni hajolmaon, pardosa.\nPaduahon, dia ma na masa dung mate Jesus (Ayat 47-49)? Adong tolu na masa. Naparjolo, ruar hata ni uluan (Gorik: ekatontarches) na mamarsilangkon Jesus i jala na manjagasa. Dia ma i? I ma “Tutu do, halak natigor/tigor roha halak on” (Gorik: hontos ho anthroposhoutos DIKAIOS). Boi halak Rom na mamarsilangkon Jesus jala na marnida songon dia Jesus mate mandok songoni. Natigor do na mate i. Ndang pardosa. Ndang ala ni dosa na, alai ala ni hatigoran na do umbahen mate ibana. Di joloni Debata dohot di jolo ni jolmana tigor do ibana. Napaduahon, natorop marluhut jala masitompuk andorana marnida hamamasa hamamate ni Jesus, mandok ‘ala ni hami do on umbahen tarsilang dohot mate songoni Jesus. Napatoluhon, adong do sitindangi ni hamamate na i, i ma saluhut namananda ibana nang angka parompuan na mangihut hon Jesus sian Galilea.\nNuaeng sahat ma hita tu na marnida songon dia parmateni Jesus dung masa solar/luna eclipsei, na mambahen uluan nisordadu na mamarsilangkon ibana mandok natigor do Jesus, jala na mambahe nmarluhut jala masitompuk andorana na torop i namangido huaso Rom mamarsilangkon Jesus, duansa nasida bertanggung jawab di hamamate ni Jesus na pinorsilangkon nasida i?\nSongon on tarsurat manggombarhon hamamate ni Jesus: Di bagasan soara nagogo (Gorik: phonesas phone megale) didok Jesus ma tu Amana: “Amang! Tu bagasan tangan Mu ma Hupasahat tonding Ku.” Dung pe disoarahon gogo songon i asa toshosa Na. (Tarmarasing do evangelium Johannes manurathonsa, ndang adong soara nagogo i: “Dung dijalo Jesus asomi, ninna ma ‘nunga marujung,’ dung I dipatunduk ma ulu Na pasahathon tondi Na”, Joh 19: 30). Na mandok: Di namangadopi panaonon bolon na tung dokdok situtu, ndang mandele manang mandate Jesus. Alai di bagasan pos ni n i roha tu Debata dipasahat ibana tondi Na. Dung i pe asa tos hosana.\nAla ni i ma dipillit gabe topik ni Jamitanta, “Diseahon Jesus hosa Na”, laho pabotohon tu hita songon on: “Na tigor do na mate i Jesus. Diseahon Ibana hosa Na laho pasaor hita dohot Debata, laho manobus hita. Alai dohot do nidok na, ndang mandele, manang mandate Ibana mangadopi hamatean Na.\nDia do nidok na tuhi ta di partangiangan ta sadarion marningot hamamate Na dung marsoara na gogoi?\nParjolo, manghamauliatehon tu Debata, ai marhite hamamaten i Jesus natigor i boi hita saor dohot Debata, di patigor Jesus hita tu Debata.\nPaduahon, ala songoni ma gogoni soara Na manjouhon tu Debata, Amang!, denggan ma unang tapansuasaehon hamamate Nai. Unang taparsilangkon Ibana paduahalihon Jesus i marhite namanghalomohon dosa, manang lemba mambahen hita madabutu bagasan dosa. Unang taulakhon mardosa.\nPatoluhon, di tingki on marningot hamamaten i Jesus ndang ala nidosa Nai, ai na tigor do Ibana, patuduhontu hita di tingki Pandemi Covid 19 on, na dohot do Jesus namarungkil mangadopi hamatean i manghilala parungkilon binolus niangka donganta namangadopi hamatean sialani marragam tarlumobi siala Covid 19 i.\nPaopathon, ala songoni do Jesus mangadopi hamatean, i ma marhite na pasahathon hosa Na tu Debata, hita pe angka si ihuthon Ibana, uju mangadopi parungkilon bolon ala mangulahon hatigoran, gabe mangadopi hamatean hita, tapasahat ma tong tondinta tu Debata Ama i. Unang mate hita di bagasanpandelean, alai di bagasanhaporseaon ma hitamasuktuhamateani, ai diramotiDebataPargogoNasohatudosani do hitasahatro di salelengnilelengna. DipatauDebata ma hitamangauhonhataNa. Amen.


Sidang Adat Mangkobar Boru\nPosted on May 11, 2020 May 11, 2020 by ejzt2\nTahap pertama yaitu suhut atau orang tua menyerahkan sidang adat kepada hatobangon, harajaon, parjolo anak boru manyurduhon burangir.\nSantabi sampulu tuadopan ni raja nami songoni natobang natoras na adong diparsidangan on. Songoni kahanggi, anak boru, terlebih kepada mora. Disini sumurdu burangir nami, burangir nahombang sangape burangir sahat-sahat. Karena ada na giot pasahaton nami tu koum sisolkot tarlobi natobang, natoras di hutaon.\nTaringot disi butet yang bernam purnama baen ro anak namboruna sian simatorkis mangkoloskon apa yang ada dalam hatinnya, ima dalan angkup matobang. Karena sudah selesai tahi kedua orang tua itu songoni simatobang halai, songoni amipe simatobangna sudah setuju tidak ada lagi yang menjanggali di angan-angan ni daganakon.\nHatani Anak Boru\nNahami hormati raja nami natobang natoras alim ulama songoni ompu sian bagas godang.\nSauduran dohot mangihutkon hata ni mora karena anggi i si butet nagiot langka matobang baen sadarionma ro kahanggi nami i sian si matorkis manyalosehon adat dohot ibadatna hamipe da anak boru dohot mada hami pasahatkon natobang natoras tarlobi ompu sian bagas godang.\nHata Ni Mora\nPajolo hata sattabi sampulu-sampulu noli marsantabi tu adopan ni natobang natoras, taringot di babere si butet mau langka matobang baen sadarionma ro koum ta sian simatorkis manyalosehon adat dohot ibadatna. Hami sian mora nadohot pasahatkon tu hatobangon, alim ulama, tarlobi ompu i sian bagas godang.


Serial Kearifan Batak (2): Burju na Tolu – Batak Indonesia\n2019-04-23 2020-10-06 Redaksi BatakIndonesia.com\nPidong ambaroba, pidong ni Toba\nNang pidong si ruba, pidong harangan\nNa burju marroha, dapotan poda\nNa burju mangula, na butong mangan\nAdong do ende ni natoras dohot ianakhon na marsialusan na diajarhon angka natuatua manang ompunta na parjolo i. Mansai denggan do i endehonon ni natoras, lumobi ma angka natoras naposo, dohot ianakhonna ganup ari. Endei i ma na husurathon di ginjang i. Ra, torop do hita umbotosa mangendehon i. I ma ende ni natoras. Dungkonni, dialusi ianakhon ma huhut mangendehon:\nMarsingkola au amang, dohot ho ale inang\nUnang jolo suru au, mangula hauma i\nAi na metmet dope au, ndang tarula au dope\nHolan marsingkola do, ulaonku na tama, d.u.\nMangingot ende na dua i, sasintongna adong tolu poda na gabe hadirion ni halak Batak, ima na burju marroha, na burju mulaulaon, dohot na burju singkola. I ma na hudok ‘Burju na Tolu’ ni halak Batak na gabe goar ni sarito on\nDi na paima kareta api ahu lao tugas tu Tanjung Bale, di manogot ni ari (Kamis, 03/06/2016), ala magirahu ahu sahat tu stasiun i, husangahon ma minum tes di toru ni jambatan panariparan na di jolo ni sitasiun i. Tongon ma pukul tonga onom manogot hatiha i. “Hubege ma hata ni sahalak na hundul di lambungku tu donganna, mandok: “Eee, jambang ulu! Ia mangan ho gogo, alai karejo soinama jambang ni ulum!”.\nManigor hupeop ma pandohan i. I do tahe! Na so ra mulaulaon, unang ma mangan! Ai haru sarindan, na marungkil do ibana boi sangkot di ranting ni joring i, gabe sian i ibana mangan!\nTutu angka na padot do ompunta na parjolo i. Tarida do i sian angka pandohan, isara ni pukpuk holiholi, marrenteng lanok di tanggurung, hir hodok, maheu daging, tano tombangan, dohot lan na asing. Angka i patuduhon halak Batak mansai padot mulaulaon.\nAlani, angka dongan, tatiru ma padot ni angka ompunta i mulaulaon. Gariada lumobi sian i ma, alana nunga tumimboan singkolanta sian nasida. Nunga ingkon lobi mangantusi hita ruhutruhut ni parkarejoan.\nDi ujung ni Buku Endenta i (BE No 373), andorang so Haluaon na Gok, didok do, jala laos taendehon ma:\nMangula hita jolma, manabur boni i\nAlai anggo jadina, di Debata do i\nTongtong dipanumpakna, marguru sasude\nNasa ulibasa, ro sian Debata\nI pe ibana pujma, huhut haposi da\nAmpit ma i tu hata ni parTessalonika i: “Na so ra mulaulaon, unang ma ibana mangan!”\nTotal Users : 327481\nTotal views : 1120132


Santabi Sangapmu Pelita Batak Online\nAdong do Amangborukku marga Sinambela. Mangihuthon pandok ni akka natua tua, adong dope hubungan kekeluargaan nasida dohot keluarga Sisingamangaraja. Boi do ra tutu on, nang pe so haru takkas huboto tarombo nasida. Alai na pasti, mangihuthon sada bukku jinaha, ditikki disosak parangan Bulanda Raja Sisingamangaraja XII sian Bakkara, di na laho mangungsi/ mengundurkan diri nasida tu huta Lintong Samosir huta ni Tulangna Keluarga Ompu Babiat Situmorang, huhut mangatur strategi peperangan, dohot do saring saring ni amana ima Singamangaraja XI diboan rombongan ni Raja i. Jolo dititiphon do saring saring i di huta ni dongan tubuna marga Sinambela di huta Janji Doloksanggul.\nDi desa Janji kecamatan Doloksanggul do halak Amangboru on tinggal. Nang pe naung karisten nasida, alai godang dope akka tradisi ni ugamo asli ni Batak i dipraktekhon nasida. Na apala takkas huingot i ma molo laho mangengge boni laho gabe same nasida. Sepanjang hari i, ndang meret mula ulaon nasida. Sai hira ari napinorbadiaan do arii. Marniet di bagasna be do nasida, marpahean na toman, marroha haunduhon dohot marpakkataion na pantun. Adong muse do na marpuasa, manguras, maranggir.\nNa jolo, somal do keluarga ni Amang boru on molo martaon baru mamboan jagal hoda tu jabu ni Ompung. Malo do amangboru on mangalompa jagal hoda. Adong do tehnik tertentu huroha, asa boi labe jagal hodai, ndang marbau alai tabo. Rendang alai marhua. Balga tanggo tanggona, songon i nang kantang kantangna. Sorbukna pe pakket. Di si do gandina di si do gandona. Di si do daina di si nang tabona, sirsir do sira na, rata nang asomna. Asa di bibir ma daina, di tolonan ma tabona. Pamurnas ma tu daging, saudara tu bohi, sipalomak imbulu, si paneang holi holi, si pasindak panaili, pasuang hosa loja. Rap ma antong hami mangan di si, dohot natua tuai.\nSopan jala pantun do Amang boru on makkatai. Sugari tu ahu, nang pe dakdanak na marumur 5 taon dope nunga sai dijou Tulang.\nNang per marsitaringot umum, godang do hata pantang na so jadi dohonon, manang molo ikkon dohonon nasida ikkon jumolo marsantabi, terutama molo makkatai. Ai akka horong Simatua, Tunggane dohot Inang baona ma antong akka natua tuai.\nMolo manaringoti anakna, tu natua tuai, tar songonon ma didok, "ia beremu si Jujur on, Tunggane, partobok tobok do". Ndang didok, ia Si Jujur nami on dst...Pantang bolon do secara umum mandok songoni di huta nami. Ndang masa i. Ndang maradat. Menyebut goarni seseorang, sai tu partuturan i do ikkon ditempatkan tu lawan bicara. Misalna, edamuna, borumuna, laemuna, beremuna, paramaanmu dan seterusna. Ndang masa dohonon mengenai isteri ... ia omak ni si Jujur... dst.\nPantang do taringotan hal buang air besar, buang air kecil, manang bahkan "MODOM" di tikki marsitaringot tu akka hula-hula. Molo tarpaksa ikkon dohonon, diawali ma dohot hata ... "Santabi Sangapmu". Misalna, "Santabi sangapmuna Tunggane, na ro i lalo (gempa) nantoari pas do di tikki ibotomuna papodomhon berem si Jujur".\nSongon i ma tongam ni hula-hula i, dohot pilihan kata/ diksi sipakkeon pe ikkon marmanat. Ai dihaporseai na tama do hormat tu sahala ni natua tua tarlumobi ma hula hula. Pasahat ma sangap tu na patut manjalosa, pasahat ma sohe tu na talup mamparsaulihonsa. Marsahala do hata. "Manumpak ma tondimu, manuai sahalamu". Tu Inang bao pe sedapat mungkin ndang pola porlu manghatai, jala ndang masa erget manang rosu makkatai tu sumbang ni tuturna.\nNunga marujung Amangboru i sekitar lobi sampulu taon na salpu. Alai sai huingot do hapantunon ni Amangboru on. Mangolu dope ianggo namboru i. Nasida nama natumua na mangolu ianggo tubu ni daompung. Tinodohonna ma Natua tuai.\nNunga berbeda be zaman nuaeng. Atas nama mempermudah komunikasi, nunga godang WA group anggotana na saompu Suami Isteri. Tontu adong do akka sumbang ni partuturan di si, amang bao, haha doli dohot na asing. Alai olo do sipata erget, rosu jala songon na torbang pakkataion dohot akka gambar kiriman di WA i.\nNa humebat dope, sipata, di zaman milenial nuaeng on, olo do rap manonton bioskop baik janjian manang daong, akka na marsubang ni tutur. Hape cerita ni pilim i rupanii akka pilim dewasa na sipata pogos marpahean jala jompok jompok marhosa do. Jangankan manonton pilim, manang rap margoyang maumere di ulaon pesta, sugari maridi bersama dengan pakaian minim pe nunga somal akka na marsumbang ni tutur.\nBa ise boi siorai i. Misalna tinggal di sada kompleks dua keluarga muda na marlae, mariboto marinang bao. Hape rap mamboan jala mandongani dakdanak nasida di kolam renang. Rap marpahean renang, "Amang bao, abing hamu jolo Si Julet on da, ai naeng mambuat dot na ahu satokkin". Ninna, huhut dipasahat borunai, asa dijaga satokkin.\nPola risau hita di si ?. Ai zaman nunga berubah. Ai akka postingan ni inangbaona pe di tepi pantai nunga sipata dikomentari par amangbaoon, binereng di medsos on.\nNa humebat dope, rap paimahon ma hita, judul ni situriak pe nunga adong na jaluk ianggo tu ukuran na jolo. Alai ndang pola boha i, ianggo nuaeng, untuk strategi marketing, eye catching dan lain lain. Diboto hamu do, judul ni Cerita bersambung i, ima "Amang Bao Parsinuan" .\nSantabi Sangapmu na dah


Minggu Palmarum 14 April 2019 Dungo Managam Haroro ni Tuhan I (Mateus 25: 1-13) Pelita Batak Online\nJumat, 12 April 2019 20:50:00\nParsameanta, STT-HKBP Pematangsiantar. HP/WA: 0812-62472015\nSomal do na ia na gabe jamita tu hita angka na porsea di Jesus Kristus di Minggu Palmarum, i ma saminggu andorang so parningotan di ari Hamamate dohot HaheheonNa, dienet sian barita taringot tu hananangkok ni Jesus tu Jerusalem laho manaon disi dung jolo dipaias Ibana bagas joro, diadopi Ibana angka Sintua ni Malim nang halak Farise, diajari Ibana angka siseanNa taringot tu hinaringkot ni na jaga mangadopi partingkian na naeng ro, tangiangna di Getsemane dohot bona ni panaononNa, i ma na ditangkup Ibana (Mateus 21-24). Saurdot tusi, na gabe jamita di Minggunta Minggu Palmarum sadarion, i ma tolu ari andorang so ro be ganup warga negara Republik Indonesia ro tu Tempat Pemungutan Suara laho mamillit ise na gabe Presiden dohot Wakil Presiden, ise na gabe Wakil-wakil rakyatta di tingkat Pusat (DPR) dohot di tingkat I dohot II (DPRD), songon i tu Dewan Perwakilan Daerah, dienet sian pangajarion ni Jesus Kristus tu angka siseanNa uju di dolok Jetun.\nTingki i marsangajo do Jesus mangajari nasida asa unang lalap di na paimaimahon angka na naeng masa di tingki na naeng ro, i ma ari halelengse ni Jerusalem, ari uhum sogot, dohot ari haroroNa Anak ni Jolma i paduahalihon di tingki na naeng ro na so boi suraon nang botoon sadiharina (Mateus 24: 36, 42, 25: 13, 31 patudos 10: 15, 23, 11:22, 24, 12: 36, 16: 28). Impola ni pangajarionNa i ma asa satia (24: 45-51) dohot jaga (24: 4, 25, 25: 13) jala asa kreatif mamangke silehonlehon sian Ibana. Sian sada pangajarionNa asa jaga i do na dienet gabe jamita di tongatonganta di minggunta minggu Palmarum sadarion.\nLaho mangondolhon hinaringkot ni na jaga i (Hata Gorik: gregoreite, sian kata kerja gregoreo lapatanna tongtong dungo jala mangarade) dipangke Tuhanta Jesus na malo marumpama i ma sada umpama taringot tu dua pangaradeion, na sada na pangaradeion na masuk tu horong haotoon (Gorik: morai), na sadanari na masuk tu horong habisuhon, na pantas marroha (Gorik: phronimoi); na sada pinatuduhon ni lima boruboru na paimaimahon haroro ni pangoli marhite na mamboan parpalitoanna alai na so mantat miakna, na sadanari lima boruboru na tong paimahon pangoli na dos, alai diboan nasida do tong inganan ni miak di ingananna asa boi martahan sahat tu na ro pangoli i. Na oto mangarade dohot paimaimahon i ma na so tuk miakna pangkeon tu partingkian na so tarsura. Na pantas marroha i ma na parade miakna tu partingkian na so boi suraon sadiharina.\nNa oto i di ujungna ndang dohot marpesta. Ndang diloas masuk. Garida didok ndang ditanda. Na bisuk dohot. Dipatuduhon Jesus duansa. Tontu diarop Ibana do angka siseanNa i maniru lima boruboru na bisuk i. Diarop Jesus asa dipillit angka siseanNa i na jaga manongontong i, sian najolo di abad parjolo sahat tu tingki on. Mansai hansit do molo targoar siseanNa iba, hape di ujungNa ndang parsidohot marpesta di ari haroroNa na paduahalihon i.\nBoasa ma ulaning di Minggu Palmarum di bagasan taon on, ditopot Tuhanta Jesus hita marhite hataNa i asa manjamothon dirinta unang gabe angke sisean na so jaga, alai asa gabe angka siseanNa na tongtong jaga (Parenta na mamangke tingki nuaeng, gregoreite= manongtong ma hamu jaga, dungo)?\ni.Ala haroro ni Tuhan i di tingki na ro i boi do tibu ro tu ngolunta sandiri tibu marhite hamamatenta na so taboto sadiharina, atik pe sahali do muse haroroNa parpudi tu sude na adong di hasiangan on, suraon do dipanghulingi Jesus hita nuaeng ala nunga moru hadungoonta manomunomu haroro ni ari ni Tuhan i di hita?\nii.Suraon do ala nunga adong di tongatonganta na so jaga be, na so manjagahon ngoluna maradophon angka mara na marrongoman ro tu tongatonga ni ngolunta di abad pa-21-hon on, gabe adong na madabu, na so manjagahon habadiaonna songon angka naung pinorbadiaon ni Tuhanta Jesus Kristus?\niii.Suraon do ala nunga dong di tongatonganta na so jaga be, na so manongtong mangaloas diriNa panghulingon ni Tuhanta i marhite na sai jojor pasolhot dirina tu Debatanta Sitolusada i marhite partangiangan dohot manjaha hataNa?\niv.Suraon do ala nunga adong di tongatonganta na so manghirim be di haluaon na manongtong i di ari sogot, gabe madabu ibana tu manghaposi na adong di portibion, na laho salpu i?\nv.Suraon do ala na lam bahat sian tongatonganta na so martahan be maniop Tuhanta Jesus Kristus i songon Sipalua i nang patik holong niajarhonNa tu hita? Nunga hamaloon ni portibion dihaposi ibana?\nvi.Suraon do adong sian tongatonganta angka parhalado na naung gumale mangulahon ulaon haparhaladoonNa ala ni marragam angka parungkilon niadopanna, gariada tahe baliksa gabe ndang hiras be rohana mangulahon ulaon tohonanna na marragam i, manang gabe songon na pinatupa ni sahalak pangajari Padan Naimbaru di Amerika na margoar Bart D. Ehrmann na naung manandingkon haporseaonNa di Debata Sitolusada i?\nvii.Suraon do ala ndang tahangoluhon hinaringkot ni na jaga i di ngolu siganup ari, gariada gabe halak na so jaga be siihuthon Jesus i, na mampanghorhon di na gabe bahat na manaon ala ndang jaga ibana uju di pardalanan, uju mangula di ulaonna siganup ari di manang di dia pe i? Ndang jada angka pemimpin, angka guru, angka pekerja di pabrik, angka partani na meproduksi sipanganon gabe dipangan panuhor angka rassun na mamboan sahit, dna.\nviii.Songon Warga Negara Republik Indonesia, suraon do dipanghulingi Jesus Kristus Tuhanta na umboto saluhut i hita nuaeng, asa jaga nang di na mangarade parsidohot di Pemilihan Umum tanggal 17 April 2019 on, unang laos so ro mamillit tu Tempat Pengumutan Suara ala marsahit manang lalap, unang taloas dirinta ditaluhon angka politisi na tarunjun mamangke gogo ni hepeng laho mangelek hita asa mamillit nasida - na tangkas maralo tu uhum -, jala unang taloas angka na tarujun manangkapi mambahen na maralo tu uhum di Pemilu na ro on? Nunga bahat angka na manjouhon asa ganup nian rakyat na marhak parsidohot mamillit asa rot u TPS. Alai sai adong dope na manangkapi dohot manoarahon asa unang pola parsidohot tu Pemilihan Umum on (Golput), hape na boi do siala ni i gabe tarpillit angka na so tahalomohon manguluhon bangsonta on. Suraon do na ro ma mara tu bangsonta molo ndang sude rakyat na marhak mamillit ro tu TPS?\nix.Suraon do siala lam martamba torop ni angka natuatua na so adong be tingkina manjagahon sinondukna, donganna saripe, dohot angka ianakkonna, nang ruas ni keluarga besarna sian angka mara mangago ngolunta di partingkian on? Suraon do siala nunga lam torop ruas ni hurianta sian sundut na umposo na naung dipangan jaman on, gabe holan manghirim di portibion nama dirimangrimangi dohot dihasiholi, ndang be taringot tu ngolu sogot?\nDipargogoi Tuhanta ma hita padimundimun tondi hajagaon ni angka na porsea i di na tadalani ngolunta on sahat tu haroroNa napaduahalihon, alai dohot nang andorang so i asa sai tongtong jaga hita ala ndang sai taboto ari ni haroroNa paduahalihon, jala ala ndang taboto dia na naeng masa di ngolunta di portibion sogot. Tajagahon ma haporseaonta i di Debata Sitolusada i. Tajagahon ma nang ngolunta songon angka naung pinorbadiaonNa i. Tajagahon songon dia hita mangolu songon angka siihuthon Jesus, unang taloas manang aha pe manait hita sian Ibana. Amen


Na Rarat Do Hamu...\nPosted by on Tuesday, 21 August 2007 00:00\nHinata so hinata do ianggo najolo i, tar hurang do dilehon tingki tu angka naborua marsingkola. Godang dope uju i angka halak Batak na so umboto manurat latin, lumobi ma i angka naboru. Alai longang do roha, ianggo tung habisuhon dohot angka ruhut ni ulaon, ndang talu naboru na so singkola i tu angka baoa,lumobi di hapadoton.\nAlai bangko ma i di angka na so umboto surat, molo adong nanaeng siparsiajaran, ingkon sian parbinegean nama, diulahi, diingot, diuji dipajojor, dipatingkos muse. Songon i ma lam peam parbinegean. Marhite sian pangantusion sian hata nabinegena i ma dalanna marningot ginuruhonna i.\nSongon i ma tongtong diulahon Guru Panuntun, dung dibangkit ibana gabe Guru di Huria Nalinggom. Nasabar do ibana, jala godang do dibahen dalan asa mura antusan ni namarguru tu ibana angka parbinotoan sian buku nabadia. Hinorhon ni i, tolop ma angka ruas uju i asa ibana mangajari angka ina namatua na so umboto surat ala hasabaron dohot bisukna i di ruhut haguruon. Lomo do tutu roha ni angka namarguru tu ibana i, agan pe dihilala ibana tar songon na maol, ala somalna mangajari naposo bulung do ibana nasailaon dohot angka ama naung umboto surat.\nLam tamba do antong angka ina namatua ro marguru tu ibana ala barita haburjuon ni Guru Panuntun dohot hasabaronna. Godang ma i hinorhon ni naung malo angka ina namarguru i pajojorhon angka natarsurat di buku nabadia, ujungna mangapian be ma nasida laos dipadohot dirina mangguruhon hata ni Debata sian Guru nabisuk i.\nUju i, hasomalan ni angka ina dohot ama di Luat Silinggom marnapuran do, laos ala ni i do umbahen tarbarita �demban silinggom� ala mansai tabo do demban sian luat i. Angka ina na niajaran ni Guru Panuntun pe, sude do parnapuran.\nManang ala godang ni napuran natubu di luat i dohot tabona, sai tolu-tolu bulung do dibahen nasida sahali mangallang, sipata adong lobi sian i, lumobi ma i Ompu Sohagohan sahalak ina natumua di namarguru i.\nAla tar songon na hapor do simangkudap ni angka namarguru i mandok hata ala ni napuran i dohot sungkilna timbaho nasa-nasa gambiri bolonna, dibahen nasida ma patik nasida, �uju marguru unang marnapuran�. Sude do nasida tolop di patik pinungka na i, alai sipata ianggo Ompu Sohagohan olo do lupa di patik nasida i, laos tarboanna napuranna i di simangkudapna. Dung pe mandok hata ibana, tardapot ma namardemban do ibana, ujungna jolo diambolonghon ma jolo dembanna i asa dimulai parguruan.\nBangko ma i di angka na tamba parbinotoan, somalna, songon na manambori parbinotoan i, olo masisungkunan nasida sama nasida, uju borhat tu parguruan, mulak sian parguruan, jumpang dibalian, songon i nang borhat dohot mulak sian onan.\nPartigatiga demban do Ompu Sohagohan. Adong do dua nari donganna saparguruan partigatiga, ima Nai Haposan partigatiga joring dohot palia, Nai Manoto partigatiga dagutdagut dohot hare jauk. Pahombar do inganan nasida di Onan Siomo.\nDilambung nasida i adong do sana nari ina, ima Nan Jongkas partigatiga lasiak dohot mobe, na so dung olo ditogihon nasida marguru. Talmis do ibana manghatai jala sai manalihi do tu donganna. Sasintongna hurang do parbinotoanna, alai paula do ibana di angka hatana songon namalo, jala dang olo talu marbada.\nDung sidung dipararak nasida be boniagana di Onan Siomo, marsituriak ma nasida natolu angka parngoluon nasida be sahat tu parguruan nasida i, paima ro angka paronan. Disungkun Nai Manoto ma Nai Haposan:\n�Ale angkang Nai Haposan, ai boi dope dipajojor ho nataguruhon nantoari sada?�.\n�Hurang dope anggia, alai sai diajari haham do ahu dijabu nian, sogot ra botoonhu ma i, alai ianggo nataguruhon na di minggu nasalpu nunga boi be hupajojor�, ninna.\n�Ah, ianggo apala na di minggu nasalpu do, au pe nunga boi�, ninna Ompu Sohagohan.\n�Antong dok ma jolo inong�, ninna Nai Manoto ma tu simatuana paidua i.\nAlai ala mardemban do Ompu Sohagohan jala sungkilna pe nasa batu ni ambalang, gabe rahang ma simangkudapna mandok hatana, laos didok ma: �I ulana i, nga aong we hakai, ala aol u ewaka o hakai, ala ewaka o hakai�, ninna ma.\nMangihuthon parbinegean ni namangantusi tingkos do pinajojorna i, alai tu pinggol ni Nan Jongkas nunga manarisik, jala sibor ma ibana, ala dietong naoto do nasida jala asal dipandok hata na so toho. Mardongan muruk ma ibana mangantoi angka namarguru i:\n�Ah tung nararat do hamu namarguru i. Apala tangkas do binoto, jumolo dope HKBP sian HKI??..�\nSIRINGKOT-RINGKOT | READ 2867x


HAMPUNG TOGI - TARHIRIM MANUK PARTUBI - PALAMBOKPUSUPUSU\nHome » TORSA » HAMPUNG TOGI - TARHIRIM MANUK PARTUBI\n06 September 2017 TORSA Edit\n“Boasa ingkon sai manuk partubi na hupahani rohahonommu Ma’e. Na ujui tangan so diunduk ho dope hatangku uju na poso hita, marpaula diharat lipan jari ni patmu mulak marguru ende. Didok hamu holan laho mambuat ijurni manuk i do laho ubat, dijalo ho jambe bolon sian ahu hape laos diluahon hamu jala diseat hamu di jabu parpodomanmuna. Saonari dung saut hita, jala naeng hipas ho ingkon tong manuk jambe partubi, manuk Siam na arga i anahononmu ingkon seatonku” ninna si Togi songon na mardandi soarana begeon.\n“Bah, haru horbomi didok ibana laho seaton borngin on ingkon seaton do i unang mago hosa ni na dua on. On holan manuk dope dipaido nunga borat roham” ninna Ompu Pangadean boru.\n“Laos so boi do di ida ho ahu mamiaro manuk jambe bolon partubi huroha” ninna si Togi muse.\n“Unang piaro manuk jambe partubi sigodang arga” ninna Ompu Pangadean boru.\n“Jadi manuk aha nama piaraonku?” ninna si Togi mohop rohana.\n“Manuk boruboru piaro asa godang tolorna, jala ndang jaloonku be seatonmu” ninna si Kartini nenget tung pe morongorong ibana.\nGabe laos mengkel margak Ompu Pangadean boru umbege hata ni parumaenna i.\n“Toe, humatop ma seathon” ninna Inongna tu si Togi.\nGabe so tarjua si Togi so ingkon mangoloi Inongna dohot ala pangidoan ni si Kartini ingkon maneat manuk jambe partubi na salelengna on muba holongna mamiaro manuk i. Marningot ripena i na so pintor bulus hipas, jala so tung gabe alani bait dia inantana i. Sasintongna ianggo di bagas roha ni si Togi ndada ias rohana laho maneat manuk Siam i, alai ingkon saut do borngin i diseat manuk Siam rara sialtong sigodang arga i asa anggiat tulus inantana i marharoan bolon..\nNdang dope masak dilompa si Togi jagal manuk jambe bolon i nunga tarbege ibana soara ni posoposo tangis. Dilojongkon ibana dompak jolo ditadingkon lompalompana i di tataring, dipajonok ibana dompak bilutna tarbege ibana hata ni Bidan i, :Baoa. Songon na marsinggang si Togi martangiang mandok mauliate ni rohana tu Tuhan ala naung hipas ni olina i.\nDang hasuhatan las ni roha ni si Togi songon i nang si Kartini nang dohot Ompu Pangadean ala naung sorang posoposo i. Tarlumobi muse hipas jala tulus do sude langka ni si Kartini dang adong na gabe sipingkiran tung pe nunga pola saborngin nasida paima sorang posoposo i.\n“Togi boha do lompalompami, naung masak do?. Boan ma tu son asa jolo mangan Omak ni si Unsok on asa modom nunga tung loja on” ninna Ompu si Pangadean boru.\n“Nunga masak be Inong”\n“Antong boan ma tuson jagal Jambe Siam sigodang arga i. Hahahaha….atik songon dia godang ni arga ni manukmi muba hatam apala tu manuk. Boha patudos jolo arga ni manuk mi tu pahompungkon dohot Inongna on, ai tarpatudos ho do tahe i?”\nNdang be maralus hata ehet ni Ompu Pangadean ala naung tu pudi si Togi manonduk indahan dohot lompan jagal manuk na sineatna i laho mardaon pogu niolina i. Diboan si Togi tu bilutna, dung i dilehon ibana tu inantana i.\n“Dia ma tu son asa ahu manulangkon tu Omak ni Unsok on, nah abing ma jolo anakmon” ninna Bidan i tu si Togi.\nDiumma si Togi pardompahan ni ripena i tung lambok huhut songon na manungkap ibana mandahop niolina na gale dope peak di ginjang ni podoman i.\n“Mauliate Ma’e, nunga gabe Inong be ho saonari. Mansai las rohangku Inong, hipas ho dohot si Unsokta on. Mangan ma jolo ho ate” ninna si Togi.\n“Ndang sogo be roham ala ingkon seatonmu manuk jambe Siam partubi i?.Huhut tadingkon Nai Unsok di hamu ai nunga tong dohot hami male holan mambege jagal manuk jambe bolon i ” ninna Bidan i mangalesengi.\nMengkel suping si Kartini, ditaon ibana unang puas engkel ala hansit dope diae ibana molo naeng mengkel, bernit di pamolusan ni posoposo i. Huhhh bernit ala ni si tontas nambur i si Unsok anak panggoaran i, alai ala ni ergetna hata ni Bidan i gabe so tartaon si Kartini do so mengekel.\n“Olo do huroha Inang Bidan mangallang jagal manuk partubi?” ninna si Kartini huhut mamongkuk indahanna i.\n“Sodap ma ra molo si Togi muse do maneat manuk i” ninna Bidan i huhut padimpos angka ulaulana.\n“Nah abing ma jolo satongkin si Unsok on, pahundulma asa boi abingonmu. Asa humatop suanton anggianggi ni si Unsok on tu pudi, denggan bahen unang ansung disuanhon ho, huhut laos boan ma sude on tu mual asa tibu annon tantapi” ninna Ompu Pangadean boru.\nDipahundul si Togi, dung i dilehon Bidang i tu abinganna anakna i. Songon na lomos do rohana nian mangabing ala na so hea i dope ibana mangabing posoposo tarlumobi anakna na sandiri. Ndang tahe hasuhatan balga ni roha ni si Togi mangabing anakna i. Leleng dipanontnoti ibana bohi ni anakna na modom dibungkus lampin ni tuhor nasida sian Siantar.\n“Nunga, langkahon ma jolo manuanhon na hudok i. Dung sidung annon asa paune parati na metmet I di tardas asa adong inganan ni Nai Unsok on. Laos pagara ma muse arang i asa bahen tu toruna anggiat gumira las Nai Unsok on dohot si Unsok.” ninna Ompu Pangadean huhut manjalo pahompuna i sian abingan ni si Togi.\n“Boasa ingkon di tardas bahenon parumaenmu dohot si Unsok ndang tagonan di bilut on nasida?” ninna si Togi manungkun Inongna i.\n“Di tardas ma bahen, asa huhut dohot angka paranggap bodarina i mardungodungo manjaga si Unsok” ninna Ompu Pangadean boru.\nDung torang ari, mulak ma Bidan i dohot donganna na mangurupi hipas si Kartini. Jolo dijeksi Bidan i do si Kartini jala jolo ditingkir ibana niabitan ni si Kartini laho papos rohana naung ndang mahua be si Kartini molo ditadingkon ibana.\n“Boha nunga maradi be, ndang sai durus be ate?” ninna Bidan i tu si Kartini.\n“Daong be nian” ninna si Kartini nanget.\n“Nunga na denggan i, lam hipasnam ho”\n“Alai, maol dope ahu mangalehon manarus si Unsok. Muse songon na bangkol do huroha manetek hua ni tarushon” ninna si Kartini.\n“Nda nunga tapompa nangkin, pos ma roham laos tu dorasna nama annon hua ni tarusmi molo dipasomal ho patarus si Unsok” ninna Bidan i.\n“Boha sai durus do pe sinagkin i panghilalaanmu?”\n“Daong be nian “ ninna si Kartini\n“Antong ndang mahua be i, lam sehat na ma ho. Modom ma jolo ho mangulon mangalap gogo, ahu mulak majolo asa modom jolo ahu poang. Alai molo dung tangis annon si Unsok uji ma patarushon ibana asa somal ibana nang ho ate?” ninna Bidan i huhut mandingkon si Kartini di bilutna.


Majalah Bina Warga HKI Online / e-magazine: Evangelium Edisi Juni - Juli 2009\nEvangelium Edisi Juni - Juli 2009\nJamita Minggu 4 dung Trinitatis\nTgl. 05 Juli 2009\n1 Musa 1 : 11 - 13\nPdt.Eben Hutasoit, S.Th\nPendeta HKI Resort Panei Tongah\nArgahonma Panompaon ni Debata dibagasan Ngolum\n1. Debata do manompa pangisi ni portibion\nSada sungkunsungkun na tung mansai bagas do molo didok: Ise do namanompa portibion? Hira sude ugamo di sandok portibion mambahen sada rumusan/pamingkirion taringot tu panompaon. Isara ni halak Batak rupani, tagan so hakristenon dope adong do konsep na appit taringot tu panompaon ni portibion. I ma Ompu Mulajadi Nabolon. Alai dung masuk hakristenon diparhatopot halak Batak do paboa Debata do sitompa portibi on dohot nasa isina. Laos songon i ma na jumpang di halak Israel, sada pangantusion na tangkas taringot tu panompaon i. Marhite pangajarion ni angka malim dohot panurirang gabe diparhatopot bangso i do Jahowa do na manompa portibi on. Dipatubegehon do i dohot angka ende (Psalm 33:6,9). Sahat tu pudian ni ari gabe masuk do tu horong ni ibadah, jala gabe sada pokok theologi na so boi tarsirang sian panindangion ni haporseaon ni bangso Israel. Jala mangihuthon angka pande bisuk ni Padan na robi, panompaon ni portibi on i do pamuhai ni sude angka panindangion na adong di buku na badia i. "Israel memuji penciptaan dunia sebagai tindakan, di mana Allah mulai menyatakan dirinNya dengan FirmanNya yakni selaku pencipta, Raja dan Terang seluruh dunia". Dihatindanghon nasida do paboa Debata do namanompa saluhut portibion dohot nasa isina. Laos tarida do i dipamuhai ni buku na badia i. "Dimula ni mulana di tompa Debata ma langit dohot tano on (1 Musa 1:1).\nMangihuthon pande bisuk Padan Narobi, ia barita panompaon ni jolma adong dua bagian rumangna ima: Parjolo: ima di 1 Musa 1-2:4a, dapot idaonta disi paboa di mulana i ditompa Debata langit dohot tano halongonan jala holom dope di atas lung i, jala mangareapreap dope tondi ni Debata di atas angka aek i. Dung i di mulai Debata ma mangula/manompa laho pasingkophon angka pangisi ni langit dohot tano marhitehite hataNa, didok: "Dung i manghuling ma Debata: jadi ma ho..", jala jotjot do jumpang hita hata na mandok:"Jadi nunga denggan di ida Debata". Diari paonomhon ma ditompa Debata jolma. Dung sun onom ari mangula Debata manompa nasa na adong, di ari papituhon maradian ma ibana, di pasupasu jala di parbadia i ma ari papituhon i (2: 1-3). Paduahon: Ima di 1 Musa 2:4b-7; tong do dimula i di tompa Debata langit dohot tano di tingki holongonan jala holom. Alai di na paduahon on, awal mula kehidupan adalah ketika ada kabut naik keatas dari bumi dan membasahi. seluruh permukaan bumi. Martimpul ma uap sian tano i, gabe dibornohi sandok tano on. Ditingki tano on dibornohi ombun disi nunga adong be tandatanda hangoluan, alana nunga di tubuhon tano i be angka ragam ni suansuanan.\n2. Parhaseang ma angka na tinompa ni Debata.\nDi turpuk jamita on tung nalnal do pambahenan manang pangulaon ni Debata di angka na tinompaNa i. Jotjot do didok tano i gabe ina (ibu) na pasoranghon sude angka na manggulmit, mangolu di portibi on.Tano i do inganan hatubuan ni angka suansuanan ni Debata. Alani do manang aha pe na adong di bagasan tano i ingkon unduk do tu hata ni Debata. Gabe pasupasu do angka na tinompa ni Debata di bagasan ngolu ni jolma i, isarani aek, suansuanan dohot tano, ala nunga malua jolma i sian bagasan dosa. Sebalikna, gabe hasusaan do paroon ni angka na tinompaNa i di angka jolma na mian di bagasan dosa. Jotjot jolma i mangolu di bagasan hamongkuson laho mangahut sude tu dirina angka na tinompa ni Debata di portibion. Ujungna gabe madabu jolma i tu bagasan hasusaan. Molo didok parhaseang na tinompa ni Debata ndada na marlapatan gabe marlolomo jolma i menegai aha na tinompa ni Debata. Alai sebalikna, asa dao do jolma sian usaho, ulaon na manegai siklus dohot ekosistem ni portibi on.\nMamparhaseang na tinompa ni Debata, ingkon jaga, ramotanta do i asa gabe pasupasu dibagasan ngolunta. Angka suansuanan, tano, aek i do na gabe bohal ni ngolu ni jolma i di pardagingon. I do alana jumolo di tompa Debata portibion dohot pangisina baru jolma i. Asa rade do sude angka na tinompaNa i laho parhaseangon ni jolma i, asa unang gabe anturaparon jala laos mate. Molo tung rade pe i sude ndada na gabe so mulaulaon jolma i, alai ingkon torus do karejo, marpingkir huhut pauliulihon na tinompa ni Debata. Alana uju madabu jolma i tu bagasan dosa nunga didok Debata hian: ingkon hir hodukmu laho mangalului sipanganonmu. Panompaon ni Debata ndada sarupa i dohot sada masin na manghasilhon/manghaluarhon godang bilanganna alai sarupa mansam na, gabe mambosanhon. Alai Debata marragam do di tompa. Asing rupana, asing parbuena, jala asing do pembiakanna. Molo denggan di tompa Debata sasude naparlapatan do i ndang hadodoan jala ndang hasuhatan pambahenan ni Debata di nasa na tinompaNa i. Sian i boi taida panompaon ni Debata ima patupahon na denggan, boha asa uli jala denggan situtu. Alai sega do na denggan alani dosa, sega parsaoran ni jolma tu Debata, parsaoran ni jolma maradophon donganna, sega parsaoran ni jolma tu hadirionna sandiri, parsaoran ni jolma maradophon portibi on manang lingkungan hidup. Hape tung uli situtu do dibahen Debata pangisini portibion asa adong pangkeon, hangoluhonon ni jolma i dibagasan ngoluna. Tung di haholongi Debata do angka na tinompaNa i, hita pe ingkon haholonganta do nang panompaon ni Debata i. Marhitehite panghaholongitta di na tinompa ni Debata i gabe sada pamujion do i di adopanNa. Asa ndada boi hita marlomolomo sambing tu isi ni tano on. Ingkon rajumanta do ia hita dohot tompaan na asing i rap arga do di jolo ni Debata. Jadi ingkon denggan do bahenonta parsaoranta dohot pangisi ni portibion. Tano i do ingananta, jala na mangalehon dalan ni ngolunta marhite ragam ni isi na.\nUlaon ni angka na porsea do patureturehon dohot pauliulihon manang aha pe na tinompa ni Debata di portibi on. I do songon tanda na marsitutu jala na marsihohot do hita laho manjagai, mamparhaseang pangisini portibion. Jotjot hita laho mambuat angka isi ni portibion ndang marpardulihon kelanjutan ekosistem alam. Ndang tarajumi molo holan na mambuat do taboto sarupa do i na manegai dalan ngolu ni angka sundut na umposo. Alani gabe tarrimas ma Debata marnida hita. Molo gotap parsaoranta dohot Debata silehon hangoluan i, gabe patubu hamatean ma. Jala jolma na mangalului ngolu, ingkon luluanna do i holan tu Debata si lehon hangoluan i. Songon na nidok ni Parpsalmen i :olo ditabunihon Ho bohiM, holsoan ma nasida; ditait Ho ma hosa ni nasida, monding ma nasida, jala mulak nasida tu orbuk nasida hian" (Psalm 104: 29) Dilehon Debata do mandat tu jolma laho mangarajai saluhut na tinompaNa. Ditogihon Debata jolma i laho paojakhon ibana tu porlak Eden asa dipaulaula jala di ramoti. Molo dilehon Debata pe mandat tu jolma i ndada laho parlomolomohonon na, alai sipertanggungjawabhonon na do i tu Debata silehon mandat i. Mandat yang diberikan adalah bukan untuk merusak alam semesta tetapi mengelolah atau mengusahakannya serta memeliharanya untuk kelestarian alam dan kesejahteraan manusia. Karena keistimewaan tersebut maka krisis ekosistim (Lingkungan hidup) adalah merupakan tanggung jawab manusia sebagai yang dipercayakan untuk mengolah dan memelihara ciptaan. Mansai arga do hape jolma i diadopan ni Debata. Nalnal do muse haargaonta i dipatuduhon Debata marhite Jesus kristus, ai ingkon mate Jesus laho humongkop hita. Didok apostel Paulus tu huria Korintus "ai arga do hamu di tobus; dibahne i pasangap hamu ma Debata marhitehite dagingmuna dohot marhitehite tondimuna, ai Debata do nampuna i". Antong parhaseang ma di bagasan ngolum angka na tinompa ni Debata, marhitehite na jaga, ramot hita di sude na tinompaNa i asa adong dalan ni ngolunta dohot pinomparta ro di ari sogot pe. Amen.\nJamita Minggu 5 dung Trinitatis\nTgl. 12 Juli 2009\n3 Musa 25 : 1 - 7\nPdt.H. Purba, S.Th\nPendeta HKI Resort Siantar III\nTapangke ma Tingkinta Pasangap Debata\nNasa na mangolu na jinadihon ni Debata na aktif bergerak olo do loja. Jala dang maol olo mate ala ni halojaonna i. Suang songoni do nang jolma molo ganup tingki karejo dang olo istirahat gabe olo ma maradian salelengnilelengna. Ala ni i, mandok mauliate ma hita tu Debata naung manjadihon saluhut jala namanglehon dihita jolma, ima ari paradianan ima ari sabbat dohot taon sabbat i. Di partingkian na mansai maol on mangalului parngoluan, godang do jolma dang diboto be maradi jala mamangke tingki naung pinasahat ni Debata tu hita jolma on. Alani na mangalului arta haportibionon. Godang do jolma dang diulahaon be hombar tu hata ni Debata, ima ari paradianan naung diparbadiai Debata. Tung tangkas do taboto Debata na manjadihon langit dohot tano dohot nasa isina dibagasan onom ari, jala maradian do Ibana di ari papituhon i. Gari Debata maradian, lam ma hita jolma na dibagasan ketidak sempurnaan on dang olo loja? Marhite turpuk on porlu naeng botoonta diado lapatanni ari sabbat i.\nII. Hatorangan niturpuk.\nMarhite turpuk on tubu do sungkunsungkun tu hita, aha do lapatanni sabbat on? Molo di Padan na robi dohot di padan na imbaru sabbat on ima ari na papituhon di son ma maradi angka parkarejo, baen dalan pasangap Debata (bnd. Patik IV). Hata sabbat di buat sian hata heber lapatanna, "ari papituhon" manang dibahasa latin di dokma sabbatum. Napaduahon, tubu do sungkunsungkun boasa di ari minggu halak kristen marminggu manang maradi sian parkarejoanna, hape takkas do ia ari papituhon i ima ari sabtu do i? Hombar tu naung niulahon ni panurirang na parjolo didok (Ula, 20:7 (tangkas dibahasa indonesia); I Kor. 16:2), halak Kristen marminggu di ari minggu alani ari minggu, ima ari haheheon ni Tuhan Jesus sipalua jolma sian saluhut dosa i. Jala on do na tahalashon dohot napaingothon hita diari haheheon ni Tuhan i jala tama hita marlas ni roha disi. Jadi marhite on, nungga taboto boasa hita marminggu di ari minggu.\nNa mangihut muse porlu naeng botoon ta ia ari sabbat I memiliki dua makna:\n1. Ari sabbat ima ari paradianan di ganup jolma na porsea di Ibana. On ma tingki naung pinasahat ni Debata tu saluhut jolma I, dungkon karejo dibagasan onom ari manang onom taon.\n2. Ari sabbat marpardomuan do i tu diakonia sosial. On ma sebagian sian padan narobi namanaringoti diakonia sosial. Hatorangan naparjolo patorangkon ima taringot tingki pamujian tu Debata. Na mangihut ima na marpardomuan tu pangaradotion tu saluhut jadijadian ni Debata manang secara holistik. Disuru Debata do jolma i mulaulaon dibagsan onom ari manang onom taon. Jala ingkon maradian dibagsan sadari, ima ari mingggu. Di tingki on ma hita papungu gogo dohot patenangkon pikkiranta, asa margogo hita mangula diari na mangihut muse.\nNdang dihalomohon Debata jolma i karejo ganup ari, alai dipasahat do tu hita tikki paradianan. Ala ni I ta pakke ma tikki naung nilehon nai tuhita ganup marsadasada. Unang songon namasa di Jepang, na godang nasida marujung ngolu ala ni loja ni nasida karejo, didok ma on workkoholik. Alani i, unang ala ni sadari di nalaho mempertahankan ngolu on, gabe malah sebalikna, gabe hatop marujung. Asa i do asa didok Jesus ai na marhamaolhon ngoluna, ngolu ni i do na mago sogot, alai nasumeahon ngoluna alani Ahu ido jumpangan ngolu sogot (Mat. 10:39). Namarpardomuan tu sabbat on ima ari pangaradotion di saluhut jadijadian ni Debata, molo parjolo di patorang taringot tu hadirion ni jolma i, sonari taringot tu jadijadian ni Debata diluar diri ni jolma i, ima taringot tu pangurupion tu saluhut jolma humaliang hita naso boi dope dapotan mangan dohot angka hal na asing, napatut boi urupanta. Naeng nian taruli saluhut jolma na adong ditongatonganta, dipasupasu naung pinasahat ni Debata tu hita. Jala porlu botoonta ndang ingkon sude nataula i panganonta, ingkon marsileanan do hita ganup marsadasada songon napinangido ni Debata sian hita. Saling berbagi dalam wujud nyata diakonia sosial yang diperintahkan Allah kepada kita adalah implementasi kasih kita kepada Allah secara nyata.\nMarhite taon sabbat on diajari hita manghaholongi donganta jolma marhite pambahenan. Songon natarsurat i na mandok, hamu angka anaha unang ma hatanta dohot dilanta manghaholongi, naeng ma marhite pambahenan dohot hasintongan (I Joh. 3:18), ari manang taon sabbat on marlapatan do on mangalehon tingki tu tano asa subur, gilokgilok pengurai asa mangolu laho mengurai tano i asa subur. Jadi adong masa pause di tano i, dang tapaksa jala dang manontong hita laho mangula tano i. Molo taulahon sisongonon dang gersang be tano i jala ndang be tercemar hinorhon ni pupuk kimia dohot bahan-bahan kimia na lain.\nDitingki on marak do begeon ima tanaman organik namamangke pupuk alamiah manang pertumbuhan alamiah. Saluhut na on ingkon dukungonta dalan mangaradoti ekosistim hidup ni nasa na mangolu di portibion. Alani i marhite turpuk on, asa taradoti jala taulahon naung pinatikkon ni Debata tu hita saluhutna. Ai nasa naung sinuru ni Debata tu jolmai marpanghorhon doi tu nadenggan saluhut na.\nTaulahon ma nasa naung pinatikhon ni Debta tu hita\nTaradoti ma, ima ari sabbat i dalan laho mamuji dohot pansangap goarNai\nTaradoti ma ari sabbat dalan mangaradoti saluhut namangolu na adong di tano on.\nNdang ingkon sude na ni ula ni tanganta ingkon panganonta alai ingkon boi ma hita berbagi dohot dongan ta jolma.\nNunga jumolo Debata mangalehon tu hita, ala ni i talehon ma tu dongganta.\nJamita Minggu 6 dung Trinitatis\nTgl. 19 Juli 2009\nParjamita 5 : 9 - 11\nPdt.Charles M.E. Siregar, S.Th\nPendeta HKI Resort Huta Tinggi\nSilehonlehon ni Jahowa do Hamoraon\nHamoraon ima arta manang sinamot na gabe hak milik ni sasahalak. Godang do halak ala ni pangonjar ni haporluon dohot nahinirim, gabe holan arta manang sinamot (hepeng) nama dipingkiri; beha do asa godang artana; manang aha pe diula, manang aha pe dipingkiri holan hamoraon (arta, sinamot) do di roha nang pingkiran ni jolma i.\nHape Apostel Paulus mandok, "Ai urat nasa hajahaton do roha na holongan di hepeng; i do disangkapi na deba, umbahen na lilu sian haporseaon i, gabe diaithon do godang na bernit tu dirina" (I Tim.6: 10). Jala Parjamita (Hbr: Qohelet) mandok tung so marguna do hamoraon jala na holong roha di hamoraon (arta, sinamot), ai ndang tagamon gabe parsaulihononna i molo gabe dipardebatahon do.\nRingkot do arta, sinamot di ngolunta di hasiangan on. I do tutu ! hombar tu falsafah di hita halak Batak, ima Hasangapon, Hagabeon, dohot Hamoraon. Sada tujuan hidup do hape hamoraon i, ima asa mamora ngoluna. Jala tangkas do dipandohan umpama Batak na mandok, "Tumbur ni pangkat ma tu tumbur ni hotang, manang tudia pe hamu mangalangka, si tusi hamu dapotan". Unok ni pandohan i asa gabe dapotan hepeng, nampuna hepeng na godang, si jama hepeng; mararta, mamora ngoluna manang tudia pe mangalangka.\nTung pe tujuan ni jolma i asa mamora, alai ndang gabe tunduk jolma i tu hamoraonna i. Ai arta, sinamot na adong di hita boi do gabe hatoban na burju, alai boi do i gabe induk na jahat (pat.Jes 10:15). Lapatanna, arta, sinamot na adong i gabe ulaulanta do i. Jala sipangkeon do nasa ulaula; saguru di hita do mamangke ulaula, ima hamoraonta i.\nMolo gabe roha hepengon (na holongan di arta, sinamot) jolma i, ima urat nasa hajahaton / dosa. Gabe mardebatahon arta ngoluna, gabe hatoban di sinamot ibana. Manang aha pe siulaon, ulahononna do i asal ma dapotan hepeng, tamba artana. Manangko, korupsi, mangemur, marmihimmihim dohot martahitahi na roa pe rade ibana mangulahon holan asal ma tamba arta, sinamotna (hamoraonna).\nHape ndang gabe parsaulian i di jolma na mora na so sian dalan na sintong, na so patut gabe pangomoanna arta, sinamotna i. Ai hamoraon i sian Tuhan Jahowa, Pardengganbasa na sumurung. Nunga diaturhon TUHAN haroroan ni arta, sinamot marhite basabasa-Na i tu ganup hita jolma hombar tu lomo ni roha-Na. Jala tung pe godang arta, sinamot ni sasahalak; tongtong ndang adong boi di parsaulihon jolma i, ala tongtong godang halak na mamparsaulihon (manganhon, mamangke) hamoraonna i. Jala ndang tarpasuda manang olo pasudahon halak na mora i molo dung mamora ibana, baliksa holan manambai artana, sinamotna i do di roha nang pingkiranna, gabe holan paidaida hamoraonna do ibana disi.\nHamoraon, ima arta, sinamot na gabe hak milik sasahalak. Ndada salah manang mardosa halak molo mararta manang godang sinamotna. Alai gabe salah jala mardosa huhut marisuang sambing do i molo dipardebatahon. Molo ndang marbisuk halak mangalului jala mamangke hamoraonna i, gabe i do na mangalononghon jolma i tu bagasan jea dohot hamagoan. Sahat tu parmodomna pe gabe terganggu, ndang boi renge (sonang) laho modom, alai gabe baisaon do anggo mata ni halak na mora ala holan tu arta, sinamotna i do roha nang pingkiranna.\nParjamita mandok na laho salpu do luhutna jala pangeahion di alogo sambing do na mangeahi hamoraon. Alani i, unang adong na manengahon hamoraonna (pat. Jer 9:22-23), siala ndang tarbahen jolma i manambai manang mangorui arta, sinamot di ngoluna, ai silehonlehon ni Jahowa sambing do i.\nNa hinalomohon ni Jahowa sian halak na mora, molo diparhatopot rohana do ianggo hamoraonna i saluhutna marharoroan sian Hamoraon-Na na sian Banua Ginjang. Mamora pe hita siala hamoraon ni Tuhanta do i na mangalehon Basabasa-Na ala asi dohot holong ni rohan-Na mida hita. Molo na mamora pe hita, tongtong tapangke ma hamoraonta i laho mamuji pasangaphon Goar ni Tuhanta Jesus. Ai Tuhanta Jesus Kristus, na mamora hian, gabe pogos ala ni hita, asa gabe mamora hita hinorhon ni pogos-Na i (pat. 2 Kor. 8: 9).\nSude na mandok dirina angka na porsea di Goar ni Tuhanta Jesus, na mamora do ibana di adopan ni Tuhan i. Hamoraonta ndada holan di arta, sinamot na godang, ai molo i na laho salpu, na olo buruk do anggo i. Alai hamoraonta ima, di na satia jala tunduk, mangoloi huhut mangulahon lomo ni roha-Na, tontu jaloonta ma angka basabasa-Na di pardalanan ni ngolunta di hasiangan on,\nAi ndang adong taboan tu hasiangan on, jala ndang tarbahen mamboan agia aha laho ruar. Ai molo adong di hita sipanganon dohot parabiton (arta, sinamot = hamoraon), tahasabamhon ma i jala tama ma tapasahat mauliate ni rohanta tu Tuhanta Jesus laho marsaulihonsa; asa unang gabe so marguna, marisuang hamoraonta i, ima silehonlehon-Na di ngolunta on. Amen !\nJamita Minggu 7 dung Trinitatis\nTgl. 26 Juli 2009\nUl. apostel 18 : 1 - 5\nMasiurupan ma hamu Laho Mamaritahon Hata ni Tuhan i\n1. Baritahon ma Hata ni Tuhan i.\nSomal do di goari buku Ulaon ni Apostel on buku panuratan ni ulaon ni Tondi. Tangkas do i saluhutna digurithon Apostel Lukas di napinasahat ni Tuhan Jesus ulaon i tu angka sisean i (Bdn. Ulap. 1:8). Gogo dohot semangat di angka sisean i laho patulushon ulaon panindangion i ala tung didongani, diajari Tondi Porbadia do. Alani i, saluhut ulaon ni sisean i na mardomu tu panindangion i, tung ulaon ni Tondi Porbadia, jala di surathon do sude di buku on. Alani gogo ni Tondi Porbadia i, tibu jala tung doras do pardalanan ni Barita na uli i tu angka luat di Jerusalem, Judea, Samaria ro di ujung ni tano on tahe.Tangkas do marsiaturan angka apostel i, marsagi di angka siulaon. Apostel Paulus ma gumodang tu luat ni sipelebegu. Ragam do pangalaho na masa di pardalanan ni Apostel Paulus laho pararathon Barita na uli i. Adong do na mamolus las ni roha, alai laos adong do mamolus arsak ni roha. Adong do na ungkap manjanghon ibana tu sada luat. Alai laos adong do na sai manggogo mangalo, manggunturi jala martahi na jahat tu Apostel i, dohot sangkap asa unang rarat nian didok rohana Barita na uli taringot tu Jesus Kristus.\nDi deba luat tung hira dihasiholi nasida do haroro ni Apostel Paulus laho mamboan Barita na uli i. Dung dipillit jala dipabangkit Debata do si Paulus gabe naposona. Dung dipillit, dipabangkit ibana gabe naposona sai torus do ibana manontong mian jala manghangoluhon hata ni Debata. Hirim do roha ni si Paulus marnida huta Korintus, ala di bege ibana nasailaon barita ni huta Korintus mian jala mangolu dibagasan hata ni Tuhan i. Didok ibana mauliate tu Tuhan i ala panjanghonon nasida di hata ni Debata. Alai di pudian ni ari di bege si Paulus ma barita ni halak Korintus naung mian dibagasan halumlamon (Bdn. 1 Kor 2:2-3). Hinorhon ni i ma di patuduhon si Paulus holongna tu huria Korintus, naeng nian di parmahan jala di tiroi nasida marhite hata ni Debata. I do ala sai digogohon borhat mangebati huria Korintus.\n2. Sisada Ulaon ma Hamu.\nDung tolhas si Paulus tu luat Korintus so panagamanna jumpang do ibana dohot halak naporsea Tu Jesus Kristus i ma si Akwila dohot si Priskila na sian huta Pontus. Ditinggalhon nasida huta Roma i ma siala parenta Kaesar Kaludius (94 M) na mandok sude halak Jahudi ingkon bungkas sian huta Rom. Parentaon di suarahon Kaisar ala adong gangguan di huta Rom taringot tu halak Kristen. Ra, boi do dohonon sarupa na masa on songon na masa di bangsonta di taon 1998 uju masa reformasi. Torop halak mandok asa sude bangso na asing bungkas sian Indonesia, isarani halak China asa holan angka penduduk asli mangingani bangso on. Marhitehite parjumpaan ni nasida i, gabe sisada tahi nasida laho pararathon barita na uli i tu halak Jahudi dohot Junani. Molo sisada urdot, sisada ulaon nasida marhite parange nang panghation tontu sahali lam godang ma bilangan ni jolma di na laho tumangihon huhut mangulahon hata ni Debata. Sai di ganup tingki dohot inganan do di baritahon nasida hata ni Debata tu angka na torop i. Tung dihaposi nasida do molo sada nasida laho marbarita na uli lam tu ampitna, murana do hata ni Debata tarjalo ni na torop i. Jala molo nunga adong asa dua halak tontu sahali laho mambahen pagabahan taringot tu barita na uli i nunga ummura.\nTung marasing do tu angka naposo ni Tuhan i di ari parpudion. Godang nuaeng naposoNa i molo pajumpang angka parbalanjoon, politik na ma di hatai. Nunga sipata lupa idaon manghatai taringot boha do hararat ni barita na uli i. Na deba lam persaingan do di lului, ndang mian di bagasan hasadaon laho mangulahon ulaon parbarita na ulion i. Hape na porlu boha do angka na porsea i sada, sangkambona laho patolhashon barita na uli i. Si Paulus sai diusahahon ibana do laho manopot, patolhas barita na uli i tu ganup jolma. Ai tangkas do di parhatopot ibana utang na do i tu Debata molo ndang dibaritahon barita na uli i. Diparhaseang ibana ganup tingki laho marbarita na uli. Ndada holan marhite hata sambing alai dohot do marhite parulanna ima na martonun ibana dohot keluarga ni si Akuwila. Sian i taida ndada holan marhite hata marbarita na uli parulaon. Parulaon i do sada panindangion paboa na mian do hata ni Debata di bagasan hadirion na. Ai pangalaho i do gabe jamita, jamita i do pangalaho i. Molo didok sisada ulaon ma hamu, namarlapatan do i: ingkon rap marhobas, mangaradoti, marsiurupan manarihon angka na ringkot di hasasar ni barita na uli i tu liat portibion. Diusahon si Paulus dohot si Akuwila do tongtong di tongatonga ni ulaonna songon laho patotahon tu halak Jahudi dohot Junani paboa Jesus i do Kristus. Alana tung mansai lipe do pangantusion ni nasida na salelengon taringot tu Jesus siboan haluaon.Halak Jahudi mandok: hasesaan ni dosa, pasupasu dohot haluaon boi do i didapot, ditapu marhihite na marsaor (hubungan badan) sahalak baowa dohot parompuan. Hape hasesaan ni dosa, pasupasu dohot haluaon holan sian Jesus Kristus do i tapuon\nni jolma i. Ndang adong haluaon na asing so dungkon sian Jesus Kristus.\n2. Masipaleanan Roha ma hamu\nMansai tangkas do diantusi apostel Paulus sude pangalaho na tubu di tongatonga huta Korintus, nang di hadirion ni angka naposoNa i. Songon jolma nasida, manang songon dia pe haburjuonna, tongtong boi tarsulandit tu dalan na so dihalomohon roha ni Debata. Alani do di porluhon sada hasadaon laho mangkobasi ulaon ni Tuhan i. Molo dapot do di tongatonga ni ngolu ni naposoNa i hasadaon tontu sahali nasida nunga boi marsitungkoltungkolan manang aha pe hamaolon di adopi. Marhitehite na marsipaleanan roha gabe dapot ma sada konsep pelayanan na terarah. Ala nunga boi nasida marsitungkar pingkiran. Hape godang do sian naposaNa i naso olo marsipaleanan roha laho manghobasi ulaon ni Tuhan i. Godang sidalian. Godang deak ni roha na, jala nunga jotjot marsiboan roring na, lehengna naposaNa i di tingki saonari on. Godang naposoNa i nunga sai holan mammon dipingkiri molo marbarita nauli. Nunga gabe dianggap sada persaingan, hamaloon ulaon marbarita na uli i. Ulaon marbarita na uli sada pengabdian do i di adopan ni Debata. Lapatanna, ndang maretong untung manang rugi di ulaon parbarita na ulion i. Alani i do ulaon marbarita na uli i, ndang adong perbedaan kelas. Parhuaso manang rakyat biasa, na mora manang na pogos, tuan manang pangurupi, sude do on dijou Jesus Kristus laho mambarita nauli. Alai boha do bahenonta laho paposhon roha ni jolma asa tartait mangihuthon jala manghangoluhon hata ni Debata. Songon na ni ulahon si Paulus maradophon halak Korintus dung ro si Silas dohot si Timoteus. Ala marsipaleanan roha do nasida lam margogo situtu do si Paulus manghatindanghon Jesus i do Kristus na gabe Mesias na ro tu portibi on paluahon jolma i sian pardosaon. Molo nunga mian dibagasan hasadaon jala tubu roha na marsipaleanan tontu sahali nunga boi be marsagi di angka ulaon, songon na pinatupa ni Si Paulus, si Silas dohot si Timoteus. Ala boi do nasida marsiaturan, marsagi tugas tontu sahali lam godang ma bilangan ni jolma mananda dohot mangihuthon Kristus i. Ulaon na borat situtu do marbarita na uli. Alani didok si Paulus: "Marsiurupan ma hamu mamorsan angka na dokdok i; i ma dalan mangaradoti patik ni Kristus" (Galatia 6:2). Jadi sian on tabereng ingkon marsiraingraingan do angka naposo ni Debata di ulaon pabarita na ulion i. Molo so adong kerja sama ni parhalado di tongatonga ni Huria i gabe maol do berkembang sada Huria. Alani tapadao ma angka roha na marsihosoman, na masiboan leheng na di ngolu ni angka parhalado, alai mian ma hita dibagasan hasadaon huhut masipaleanan roha asa tulus barita na uli i tu liat portibion jala las roha ni Tuhanta mida hita. Antong, marsiurupan ma hamu laho mambaritahon Hata ni Tuhan i. Amen\nPosted by Bina Warga HKI-Online - admin : happypakpahan at Tuesday, June 16, 2009\nCover MBW, Edisi No.23 Juni-Juli/Tahun XXXII/2009\nEditorial Bina Warga Edisi Juni - Juli 2009\nHKI TERPANGGIL MENGHADIRKAN TAHUN RAHMAT\nSikap HKI terhadap sakramen Krisma (Sakramen Pengu...\nBOLEHKAH SEMUA ANAK-ANAK DIBAPTIST ?\nKepemimpinan dipandang dari Perspektif Alkitab.\nBerita Kegiatan MBW Edisi Juni - Juli 2009


Wp/btm/Sampuraga - Wikimedia Incubator\n< Wp | btmWp > btm > Sampuraga\nSampuraga on marupaon carito na adong i mandailing na icaritoon sian ompung ni ompung na najolo, biama najolo mangolu sada bayo dohot umak na tinggal i huta Padang Bolak karejo ni bayoon nungna manjalaki ayu bakaron maiya on, ima kaadaan nalai na miskinan i huta i. baen na songkonon sajo maiya tong lala si sampu raga i hagoluan nia on jadina adong sajo doon ka inginan nia i bagasan roa nia na mandung samuloi on na jolo ro i ipikiran dohot ate-ate nia.\nIma ibayangkon sampuraga on manjadi poso-poso na mamiliki masa depan na cerah dohot paten ma jadina porroa nia get maranto ipikiran nai ampot bisa dapot rasoki iparantoan on tongkin nai, baen na ka inginan ni sampuraga on naget maranto on jadina mangido izin ma iya tu umak nia na mandung tobang on baen naget ke iya maranto on. Baen na mandung naporan roa ni sampuraga on naget maranto on jadina ipa tola umak nia ma iya naget marangto on, marangkat ma sampuraga naget maranto on naget marangkat on pe sampuraga on sedih do sampe tagis maninggalkon umak nia. Marjanji do iya (sampuraga) manolong umak nia pula mandung marhasil iya i parantoan on tongkin nai, inda nung na sampuraga sajo na sedih pas nake maninggalkon umak nia tau tong umak nia dope na lobi sedih na arana tong sampuraga on ma anak nia sada-sadana alak lai sapanjang marangkat na sampuraga on torus dope umak nia na tagis i.\nSampuraga on torus doon malanjutkon patualangan nia on sampe loja torus manorus sampe nung tarlolot sampe ma iya tu Pidelhi (pidoli) na sannari baru nung sampe tusi, isima iya salama kurang waktu tartontu baru ipatorus iya ma pardalanan nia tu huta sirambas jadina pas i maso on sirambas on i pimpin ma sada halak raja na margolar Silanjang (karajaan Silanjang) i huta on ma si sampuraga karejo, salama na karejoon i gogoi iya do na karejoon songkonon kabiasooan nia na jolo samuloi on daganak. Baen na ringgas on si sampuraga jadina si raja on pe manjadi tartarik tu si sampuraga on baen naget jodohon nia tu borunia. Jadina sonangmantong sampuraga on pas mandung mamboto iya naget ijodohkon dohot boru ni raja on, jadina ungsongkonon raja on pe get mabaen horja na godang ma sude raja-raja i mandailling sangape na i sakitar ni karajaon raja Siranjang on i undang ma tu orja on. Samantara i umak nia mandung na lugunan tu anak nia on, jadina sampuraga on mandung manjadi anak poso-poso nagokkan ma parubahan ni sampuraga on nung do manjadi dewasa jadina sannari inda miskin be iya baen na igogoi iya na karejoi dung i sannari pe mandung manjadi raja iya.\nRetrieved from "https://incubator.wikimedia.org/w/index.php?title=Wp/btm/Sampuraga&oldid=5104313"


Batu Mamak: Trinitatis 2013\nSERMON JAMITA TU MINGGU TRINITATIS, 26 MEI 2013\nUdut ni jamita Minggu na salpu (Pesta Parningotan di Hasasaor ni Tondi Porbadia) do turpukta ari on. Mangihuthon parsagina, na tarmasuk do i tu bagian na paduahon ni Hata Partadingan ni Tuhanta Jesus tu angka siseanNa. Disi diondolhon Jesus Kristus i do paboa ulaon ni Tondi Porbadia i ndang asing jala ndang tarsirang sian ulaonNa sandiri.\nNang pe naung tolu taon dipaihutihut sisean i Jesus jala torus do nasida diajari, maol dope diantusi nasida taringot tu Ibana. Tutu, nunga ditanda jala dihaporseai nasida paboa Jesus i do Nabadia ni Debata, jala di Ibana do hangoluan na saleleng ni lelengna (Joh.6:68-69) Nang pe songon i sian angka naung niida jala naung binege dohot naung nialamannasida, gumodang dope na so diantusi nasida. Lobi so mangarti ma nasida di angka na naeng masa dope, i ma udut dohot akibat lebih jauh ni haroro dohot ulaon ni Jesus i. Molo ingkon manaon Ibana muse, ditangkup, diuhumi jala diparsilanghon, dung i mate, aha ma lapatan ni i? Molo didok Ibana na hehe Ibana muse sian na mate, boha do parmungkin ni i? Jala molo masa ma i sude, aha ma panghorhon ni i tu hajolmaon nuaeng dohot muse? Sude i, ndang hadodoan angka sisean dope. Diboto Jesus do i sude. Ala ni i ma asa didok, “Godang dope sidohononHu tu hamu, alai ndang tarboan hamu dope i nuaeng.” Ndang tarboan (Gr.bastazein, to carry, menanggung) lapatanna, ndang tarporsan manang tartahan ai mabalgahu jala madokdokhu; ndang siat tu pingkiran ni hajolmaonnasida, ai mamaolhu do i jala masongkalhu. “Nuaeng” (Gr.arti, now/just now, sekarang) ninna, ai ro do tingkina na gabe tarboan nasida do i muse, gabe haantusan jala tarjalosa.\nTu sangkap i, di ay.13 dibagabagahon ma haroro ni Tondi Porbadia i. Digoar Jesus do Tondi Porbadia i Hasintongan. “Tondi Hasintongan” (Gr.Pneuma tees aletheias, Spirit of Truth, Roh Kebenaran) ninna. Na marpardomuan do panggoarion i tu ulaon ni Tondi Porbadia i, i ma na manogihon tu bagasan nasa hasintongan. Aha do hasintongan i? Jesus Kristus i sandiri mandok, “Ahu do ... hasintongan.” (Joh.14:6). Jadi, Ibana sandiri do hasintongan i dohot nasa na marhahonaan tu Ibana, i ma hata dohot patikNa, poda dohot pangajaranNa, ulaon dohot panobusionNa, haluaon dohot hangoluan na di bagasan Ibana dohot angka na asing. Na marhinorhon situtu do hasintonganNa i. Ndang holan di sisean i, tung di sandok hajolmaon do. Dung i, ndang holan di hasiangan sinuaeng on, alai na mempengaruhi jala na marakibat lebih jauh do i sahat ro di tingki na ro sogot. Justru angka i do na so haru niantusan ni angka sisean i dope. Alai dung ro Tondi Porbadia i, togihononNa ma nasida tu bagasan nasa hasintongan. Manogihon (Gr.hodeegeesei, lead/ guide, memimpin) mandok manguluhon. AjaranNa angka sisean i mananda hasintongan i, manjalo jala manghaporseai, dung i togutoguon jala pargogoanNa mian jala mangolu di bagasanna. Ndang hasintongan na asing sipaboaon ni Tondi Porbadia i, tung hasintongan na di bagasan Tuhan Jesus Kristus i do. Mangondolhon i didok Ibana ma, “JaloonNa do na di Ahu laho mamaritahonsa tu hamu.” Manang aha na niida ni Jesus di Debata, na binege jala na jinaloNa sian Ama i, dohot saluhut na tinonahonNa, laos i do tong sijaloon ni Tondi Porbadia i asa ajarhonon, hatindanghonon jala aktuilhononNa di sisean i dohot di saluhut na porsea. Hombar tusi ma didok, “Ai ndang adong sihatahononNa sian handirianNa, na binegeNa, i do hatahononNa.” Laos Tondi Porbadia i do muse na mangajarhon tu sisean i angka na naeng masa dope. Aha i? Songon naung nidok di jolo, i ma udut dohot akibat lebih jauh ni haroro dohot ulaon ni Kristus Jesus i, i ma haluaon sijaloon ni na porsea ala ni ulaon panobusionNa i. Angkup ni i, uhum sihabiaran tong ala ni ulaon panobusionNa i. Ala naung ro Ibana jala mangula bahen haluaon ni hajolmaon, molo so dihaporseai jala so dijalo halak i antong, ndang boi so ingkon mangonai uhum Ibana tu angka na songon i. Taringot tusi nunga diondolhon i di ay.8, didok, “Anggo dung ro Ibana, ajaranNa do portibi on taringot ... tu uhum.” Ala hasintongan na di bagasan Kristus i do diajarhon, gabe marsangap do Jesus i di bagasan dohot marhitehite ulaon ni Tondi Porbadia i. Aut so gari antong hasintongan na asing diboan jala diajarhon Tondi Porbadia i, nunga martutup be barita ni Kristus Jesus i. Alai ala ndang songon i, hasintongan ni Kristus i do dibaritahon, marudut jala torus do sejarahNa. I ma umbahen didok, “PasangaponNa do Ahu.” Marsangap do Kristus i di tongatonga ni angka naung tinogihon ni Tondi Porbadia i tu haluaon, jala di bagasan Jesus na marsangap i marsangap ma nang Ama i.\nDi ay.15a dihatindanghon Jesus Kristus i do pardomuanNa tu Ama i. Na ro do Ibana tu portibi on di bagasan huaso manang otoritas ni Debata. Ibana do haririmpas ni hapataran ni Ama i, sillam ni hasangaponNa (Heb.1:3) jala suman ni hadirionNa (Kol.1:15) na patar di bagasan daging hajolmaon. Na marnida jala na manjangkon Ibana, na marnida jala na manjangkon Ama i do i (Joh.14:9-11). Di bagasan pardomuan tusi do didok Jesus dison, “Saluhut na di Ama i, di Ahu do i.” Sandok milik ni Debata Ama i, milik ni Anak i do i. Parsidohot Ibana di hadebataon, di hasangapon, hamuliaon dohot di huaso ni AmaNa i. Hombar tusi, na niulaNa di portibi on, na niula ni Ama i do i. Ndang dung Ibana mangula sian roharohaNa manang sian handirianNa, alai di bagasan haserepon haanahonNa, angka na niidaNa di Ama i, na binegeNa, na jinaloNa dohot na tinonahon ni Ama i (Joh.3:32; 5:19, 30; 6:38; 8:28), i do diulahon. Ala ni saluhutNa i, patimboon ni Ama i do Ibana jala basabasahononNa tu Ibana goar na sumurung asa nasa goar, asa somba tu GoarNa nasa ulu ni tot na di banua ginjang dohot na di tano on, nang na di toru ni tano (Pil.2:9-10)\nAri on sahat do hita tu Minggu manang Pesta Trinitatis. On ma na parpudi di rangkaian ni pesta ni huria di sada taon parhuriaon. Di taon on rupani, nunga tasalpuhon Advent, Natal dohot Epiphanias; mangihut ma tusi Passion dohot Pesta Parningotan di Hamamate ni Tuhan Jesus, dung i Pesta Paskah, Pesta Hananaek dohot Pesta Pentakoste; nuaeng Trinitatis. Digombarhon parjojor na songon i do haporseaonta songon huria, paboa: Marhitehite haroro ni Jesus Kristus dohot Tondi Porbadia, nunga singkop be hapataran ni Debata di hita. Ala ni i gabe tangkas ma tatanda Debata, tangkas taboto manang na ise jala beha do Ibana maradophon hita. Debata Sasadasa (Allah Yang Esa) do Ibana, alai na papatarhon diriNa di bagasan tolu cara berada, i ma Debata Ama, Anak dohot Tondi Porbadia. Na tolu panggoarion i ndada na manudu tu haadongon ni tolu debata, alai na marhahonaan tu lapatan ni Debata Sasadasa i do, tu pardomuan (hubungan) dohot tu ulaonNa di hita. Amanta do Ibana, na manompa jala na pangoluhon hita; partobusta do Ibana, na mamintori jala na paluahon hita; habadiaonta do Ibana, na manjou jala na mangondihon hita. Dohot hata na asing, Debata na manompa jala na manghuasoi hita (di atas kita) do Debata Nasasada i, na mandongani hita (bersama kita, Immanuel) jala na mangingani hita (di dalam kita). Hombar tusi do antusanta lapatan ni hasitolusadaon (trinitas) ni Debata Nasasada i di hita, ndang secara numerikal manang ilmu hitung. Taringot tu pangalaho ni hapataranNa i, tarpamanat hita do i deba di turpuk on.\nNa parjolo, dipatupa do i di bagasan dohot marhite Tuhan Jesus Kristus Hasintongan na paluahon i. Di na ro Kristus jala mangula di portibi on, longang jala sungkunsungkun do halak taringot tu Ibana, mandok, “Ise do halak on?” Di sada sisi, ditanda halak do Ibana songon jolma na somal. Diboto do huta dohot haroroanNa, ditanda do ama dohot inaNa, anggi dohot ibotoNa, songon i ompu dohot margaNa. Sandok sada sian nasida do Ibana, sahalak Israel na somal, warga ni Jahudi na biasa. Alai di sisi na asing, lobi sian i do Ibana. Sian parbinotoanNa, sian ulaonNa, hagogoon dohot huasoNa, tartanda do paboa na lobi sian jolma do Ibana. Ise do Ibana tutu? Kristus do Ibana, Anak ni Debata Nasasada i. Ro do Ibana tu portibi on di bagasan huaso manang otoritas ni Debata. Di bagasan Ibana do Ama i, jala Ibana di bagasan Ama i. Nasa na marnida jala na manjangkon Ibana, na marnida jala na manjangkon Ama i do i. Taringot tu saluhutna i, didok Jesus do di jamita on, “Saluhut na di Ama i na di Ahu do i.” Parsidohot do Ibana di hadebataon ni Debata Ama i, di huaso, hasangapon, hamuliaon dohot di harajaonNa. Hombar tusi, na niulaNa di tano on, na niula ni Debata Ama i do i. Aha diula Ibana? Ibana sandiri patoranghon: Manghatindanghon hasintongan. I ma hasintongan na gok asi ni roha, na pasintong jala paluahon pardosa. Marhite Ibana, ala ni hasintonganNa, gabe patar ma tartanda ise jala boha do Debata maradophon manisia.\nLuhutna i ndang sae i jaloonta holan songon kebenaran teoretis-dogmatis na so mandapot penghayatan di hangoluanta siapari. Molo tadok, Jesus Kristus do hapataran ni Debata, ingkon haporseaanta situtu do paboa holan di bagasan dohot marhitehite Ibana do tartanda hita Debata. Sai adong do halak Kristen na manguji ‘memahami’ Debata marhitehite filsafat, marhite poda ni ugamo na asing manang marhite na padoshon tu Mulajadinabolon. Alai ndang tartanda hita Debata marhite angka i. Songon i, molo tadok, Jesus Kristus do hasintongan na paluahon dohot dalanta sahat tu Debata Ama i, ingkon haporseaanta situtu do paboa sasada Ibana do Sipalua. Dungkon ni Ibana ndang adong be sipalua, nang nuaeng nang di ari sogot. Ala ni i, Ibana ma tahaporseai, tahaposi jala tajangkon.\nNa paduahon, dipatupa do i di bagasan dohot marhite Tondi Porbadia Hasintongan i. Hasintongan ni Kristus i mansai maol do siat tu roha ni jolma. Di sisean i sandiri gari maol. Di na tartangkup Jesus i, diuhumi, manaon, diparsilangkon jala ditanom marseto do rohanasida, maoto, mabiar jala mandele. Sahat tu na sirang nasida tahe dohot Tuhan i di hananaekNa, godang dope sian fakta Kristus i na so tarboan nasida. Unang laos huphup jala buni i sian roha ni sisean i khususna, roha ni hajolmaon umumna, nunga tibu ditahi Debata hian marsuru TondiNa Tondi Porbadia i tu tano on laho manonggopi hajolmaon. Ia dung ro Tondi Porbadia i togihononNa ma nasida tu bagasan nasa hasintongan. Ndang hasintongan na asing, alai naung niula jala pinapatar ni Kristus Jesus i do siudutan jala sitorushononNa. Manang aha na jinalo jala tinonahon ni Ama i tu Anak i laos i do jaloon boi mangantusi, manjalo, manghaporseai jala manghangoluhonsa. Angkup ni i, ajaranNa do hajolmaon manghirim dohot manghabiari akibat lebih jauh ni ulaon panobusion ni Kristus i. Ala ulaon ni Kristus i do ditorushon, gabe marsangap do Kristus i di bagasan ulaon ni Tondi Porbadia i, marsangap di tongatonga ni angka sisean dohot angka na malua jala mangolu di bagasan hasintongan i; dung i, di bagasan Anak i marsangap ma nang Ama i.\nNdang umpistar hita (jolma nuaeng) sian sisean i. Molo di nasida maol, di hita pe maol do i. Alai di bagasan dohot marhite panogihon dohot pangajarion ni Tondi Porbadia i, haantusan hita do i, tarhaporseaan jala tarjalo hita; dung i, mangolu jala malua ma hita di bagasan i. Nunga ro be Tondi Porbadia i, nunga mian jala mangula di tongatonganta, di bagasan hita. Marhite Barita Nauli i, mangula do Ibana papatarhon Kristus i tu hita, dung i di bagasan Kristus i gabe patar ma tu hita dohot Ama i. So marhite Barita Nauli na niulahon ni Tondi Porbadia i, ndang tartanda hita Kristus, jala ndang tartanda hita dohot Ama i; ndang tarboto jala ndang haantusan hita lomo dohot sogo ni rohaNa. Ala ni i, manang ise na naeng mananda Debata, ingkon ringgas do marsaor dohot Barita Nauli i, ringgas manangihon dohot mangguruhon hata ni Debata. Alai ingkon jahaon jala antusan do i di bagasan sondang dohot hatiuron na sian Tondi Porbadia i. Manang ise na naeng manjaha, na naeng patoranghon jala na naeng mangantusi hata ni Debata sian hapistaran manang sian roharohana sandiri, ndang tagamon sahat i tu hasintongan. Nda godang do parugamo na asing na ringgas manjahai jala mansai malo taringot tu isi ni Bibel? Atik ummalo gariada sian rata-rata halak Kristen? Na baru dope hujaha sahalak Silom na pistar manjaha dohot mangantusi Padan Naimbaru di bagasan hata asli, hata Gorik. Alai dijaha pe i, diboto jala dipatorang, ndang dapotsa anggo hasintongan na patar di bagasan dohot marhitehon i, ala so marguru ibana tu Tondi Porbadia i. Mardomu tusi, patut maila do hita molo torop sian hita halak Kristen na losok manjaha dohot manangihon hata ni Debata; maol mananda dohot mangungkap Bibel, ndang diboto dia do Padan Narobi jala dia Padan Naimbaru. Ala ni i gabe hurang ma panandaon dohot parsaoranna tu Debata, hurang pangantusion dohot panghangoluhonna di hasintongan i. Anggo di panghataionna, ndang hurang halak hita na ringgas mengutip manang menyetir hata ni Debata, alai dilapathon do i hombar tu roharohana. Na rumoana dope, dilapathon sian sudut pandang ni poda manang ugamo na asing. Antong, aha do patokan di hita laho mangantusi dohot patoranghon hata ni Debata? Apostel Paulus mandok, “Hombar tu na niajarhon tu hamu.” (Kol.2:7; pat.1 Tes.5:1). Angka apostel i do na parjolo manjalo pangantusion sian Tuhan i marhite Tondi Porbadia i. Na jinalonasida i, ditorushon ma i tu huria i. Sian i dohonon ma, poda (konfessi) ni huria na hombar tu poda ni angka apostel do patokan di hita laho manjalo dohot mangantusi hata ni Debata, hasintongan i.\nDiposting oleh Pdt.MV Simanjuntak di 20.06